Bukit Aman siasat dakwaan menteri lalu SJR di Perasing tanpa surat kebenaran

KUALA LUMPUR, 18 Syawal 1442H, Ahad – Polis Diraja Malaysia (PDRM) membuka kertas inkuiri berhubung dakwaan seorang menteri yang melalui sekatan jalan raya (SJR) di Perasing, Kemaman di Terengganu, pada 16 Mei lepas, tanpa surat kebenaran rentas negeri.

Pemangku Pengarah Jabatan Siasatan Jenayah Bukit Aman Datuk Dev Kumar berkata, PDRM akan memanggil semua pihak yang berkaitan untuk diambil keterangan, berhubung isu berkenaan.

“Ya, kes ini sedang disiasat oleh Unit Siasatan Jenayah Terkelas Bukit Aman, untuk mengetahui apa yang sebenarnya berlaku di sekatan jalan raya itu, jika ada berlaku sebarang kesalahan,” katanya kepada Bernama.

Sebelum ini tular di media sosial berhubung dakwaan penahanan seorang menteri di SJR di Perasing. – Bernama


Lebih 10 rumah musnah dalam kebakaran

PUTATAN, 17 Zulkaedah 1443H, Jumaat – Lebih 10 rumah musnah dalam kebakaran di Kampung Contoh, Petagas di sini malam ini.

Ketua Polis Daerah Penampang, DSP Mohd Haris Ibrahim berkata, pihaknya menerima maklumat mengenai kejadian itu daripada Jabatan Bomba dan Penyelamat Malaysia (JBPM) Sabah pada kira-kira pukul 9 malam tadi.

“Setakat ini tiada kemalangan jiwa dilaporkan dan punca kejadian masih dalam siasatan,” katanya kepada pemberita di lokasi kejadian di sini malam ini.

Jurucakap JBPM Sabah pula ketika dihubungi berkata pasukan bomba tiba di lokasi kejadian pada jam 9.37 malam sebelum berjaya mengawal kebakaran pada pukul 10.38 malam tadi.

“Seramai 28 orang anggota bomba daripada Balai Bomba Penampang dan Kota Kinabalu terlibat dalam operasi memadam kebakaran, keadaan gelap menyukarkan bomba untuk mengenal pasti jenis rumah terlibat dan kerja-kerja siasatan masih dijalankan,” katanya. – Bernama


Jangan bongkak dan sombong

KERAJAAN baharu pimpinan UMNO bila-bila masa boleh tumbang jika salah satu parti komponen Bersatu, PAS, GRS, dan GPS menarik diri.

Jika UMNO tidak dapat menerima nama Perikatan Nasional, menerajui kerajaan baharu, apakah nama yang sesuai? Carilah dan berilah nama baharu itu. Apa yang penting, lakukan segera reformasi dan tranformasi dengan segera bagi melonjakkan ekonomi dan kebajikan rakyat dalam keadaan pandemik ini. Dalam kata lain, tidak ada parti boleh bersendirian dalam memastikan kerajaan berada dalam keadaan stabil. Justeru, bantulah dan bekerjasamalah.

Bandingkan dengan ultra kiasu, sentiasa bersedia, bila-bila masa untuk menggantikan kerajaan baharu ini sekiranya kerajaan baharu ini tumbang lagi. Cuba baca komen-komen mereka, apabila pelantikan Perdana Menteri (PM) baharu.

Ultra kiasu menyerang kiri, kanan, depan belakang, atas bawah pelantikan PM baharu, amat malang pemimpin sesama parti komponen tidak saling sepakat, bantu-membantu dan kuat-memperkuat.

Paling menjengkelkan apabila ultra kiasu menyerang keperibadian PM mengenai isu kebolehan berbahasa Inggeris. Malangnya, dalam kalangan orang Islam sendiri turut tumpang semangkuk menyerang. Wajarkah semua ini dilakukan. Walhal semua kita tahu, PM sebelum ini, sebelum menjadi ahli politik, ada seorang peguam dan mengambil MCE bukannya SPM. Itu sudah cukup menandakan sama ada PM boleh berbahasa Inggeris atau tidak. Kita tidak perlu PM yang fasih berbahasa kerana PM bukanlah guru Bahasa Inggeris. Paling penting faham dan boleh bertutur. Jika ada salah itu perkara biasa, bukan bahasa kita tetapi bahasa asing.

Apakah kelayakan PM mesti tahu berbahasa Inggeris. Bagaimana dengan PM Menteri di negara-negara maju yang lain yang saya jarang mendengar mereka berbahasa Inggeris, seperti China, Jepun, Thailand dan lain-lain negara yang teramat sayangkan bahasa kebangsaan mereka.

Kenapa kita terlalu obses berbahasa Inggeris sehingga terlepas pandang bahasa sendiri. Saya amat yakin, ultra kiasu yang lantang menyerang itu, bahasa Melayu memang tunggang-langgang. Bahasa kebangsaan diketepikan bahasa ibunda dan bahasa asing dipandang tinggi, sedangkan kakinya berpijak di bumi bertuah ini. Layakkah mereka ini digelar warganegara.

Kenapa bahasa Inggeris harus menjadi ukuran dalam menilai seseorang. Adakah kita tidak akan maju jika tidak pandai berbahasa Inggeris. Begitu ramai pelajar kita belajar di luar negara, cair bahasa Inggeris, termasuk lulusan Oxford, Cambridge dan Harvard, tidak ke mana juga dengan bahasa Inggeris yang hebat itu

Kejayaan seseorang itu bergantung kepada sikap atau pada bahasa asing yang dikuasai walaupun tidak nafikan kepentingan bahasa antarabangsa itu. Mendiang Lim Goh Tong, tidak ada sijil pun, apatah lagi kebolehan berbahasa Inggeris pada mulanya, boleh menjadi kaya-raya

Kecerdasan intelektual (IQ) berbahasa, tanpa disertai dengan kecerdasan emosi (EQ) tidak membawa apa-apa makna. Mark Zukerberg, pengasas Facebook (FB), gagal di Harvard, tidak bermakna dia gagal. EQ Zukerberg jauh lebih berharga sebab itu dia berjaya. Antara terkaya di dunia.

Pandai macam mana pun, petah macam mana berbahasa Inggeris, tidak ke mana, jika sikap dan perangai ke laut. Menjadi PM soal sahaja soal IQ tetapi paling penting ialah EQ. Dalam Islam, kita tambah lagi kecerdasan emosi spiritual (ESQ). Keupayaan untuk berurusan dan menjaga hati orang lain, lebih-lebih lagi kepada Pencipta jauh lebih penting.

Inilah kadang-kala kita terlepas pandang. Sama seperti kedudukan hari ini, keupayaan untuk menjaga hati parti-parti komponen. UMNO tidak boleh berdiri sendirian dalam jajaran politik baharu ini. Bila-bila masa kerajaan yang dibina hari ini boleh tumbang jika salah satu parti komponen menarik diri. Jadi, jangan terlalu sombong dan bongkak

Jajaran politik baharu hari tidak membenarkan UMNO bertindak sendiri tanpa sokongan parti-parti komponen yang lain.

Isu nama ‘pakatan’ yang mengetuai kerajaan yang dibentuk menjadi hangat apabila PM baharu, Datuk Seri Ismail Sabri Yaakob yang juga Naib Presiden UMNO dilantik. Segelintir pemimpin UMNO tidak mahu nama Perikatan Nasional. Jadi apakah namanya?

Dalam ucapan sulungnya, Ismail mengajak pemimpin politik tanpa mengira latar belakang ideologi supaya mencari persamaan dan tidak lagi menggali perbezaan.
Ismail menggunakan pendekatan ‘keluarga Malaysia’ kerana frasa ini sifatnya lebih inklusif. Ia merentasi sempadan agama, bangsa dan kaum. Konsep ‘keluarga Malaysia’ diambil kerana keutuhan negara terikat dengan nilai-nilai didikan sempurna dalam sesebuah keluarga. Ismail menawarkan kepada pembangkang untuk menyertai Majlis Pemulihan Negara dan Jawatankuasa Khas Menangani COVID-19.

Sambutlah seruan PM yang baharu ini demi agama, bangsa dan negara. Demi rakyat tercinta yang telah menaikkan Ahli Parlimen menjadi pemimpin negara. Buang yang keruh, ambil yang jernih. Saya ingin mengulangi saranan saya sebelum ini, pada kali ini mengambil kira akronim ISMAIL iaitu:

Pertama, I – Islam. Berakhlaklah dengan akhlak Islam, agama yang termaktub sebagai agama Persekutuan dan Rukun Negara. Kepercayaan kepada Tuhan sebagai rukun pertama. Bagi bukan Islam, berakhlaklah mengikut agama dan Tuhan masing-masing. Saya dahulukan Islam, kerana Islam agama Persekutuan dan agama majoriti. Dapatkan reda Allah, dengan menjalankan suruhan agama yang mahukan kebaikan dan keadilan ditegakkan, dengan menjauhi kemungkaran. Tidak ada agama yang tidak bersetuju dengan semua nilai-nilai agama (Islam) yang dibawa. Pastikan setiap rakyat menghayati agama masing-masing, untuk menjadi warga yang berguna. Jika Islam amat menentang salah guna kuasa dan rasuah, agama lain pun begitu. Saya teruja untuk melihat PM boleh menjadi imam dan membaca doa seperti mana PM sebelum ini, Mahiadin Yasin.

Kedua, S – Setia dan Sabar. Rukun Negara kesetiaan kepada Raja dan Negara. Pastikan Kabinet yang dibentuk ini terdiri daripada kalangan mereka yang setia terhadap Raja dan Negara. Yang di-Pertuan Agong (YDPA) telah pun bertitah, laksanakan titah baginda. Baginda mahu semua ahli Dewan Rakyat dapat mengenepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara. Rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19. Jalankan titah sebagai tanda kesetiaan. Jangan ada lagi yang derhaka.

Ketiga, M – Maafkan dan mantapkan Kabinet baharu. Maafkanlah sahabat-sahabat yang selama ini bermusuhan dek kerana lompat parti dan berlainan parti. Lantiklah dalam kalangan mereka yang berwibawa dan mempunyai watak pendamai. Tidak perlu lagi lantikan senator untuk menjadi menteri atau timbalan. Ahli Parlimen sedia ada sudah mencukupi dari segi kepakarannya. Jika gunakan senator, carilah senator-senator yang ada di Dewan Negara. Lagi pun kerajaan ini tidak lama sementera menunggu PRU15. Lagipun ramai lagi pakar-pakar di luar sana yang bukan ahli politik, boleh digunakan bagi membantu negara ketika krisis ini. Paling pentingkan, pastikan tidak ada lagi watak Sikitol dan Mandeliar.

Keempat, A – Amanah. Jawatan ini adalah amanah, ada perkiraan dunia akhirat. Jagalah amanah ini dengan baik. Kita tidak mahu dengar lagi isu-isu salah laku, salah guna kuasa dan rasuah yang menghantui kita selama ini. Benteras habis-habisan

Kelima, I – Istiqamah atau tetap pendirian. Pastikan Kabinet baharu ini istiqamah dan tidak mudah goyah, tetap dengan pendirian, berprinsip. Tidak mudah dibeli sehingga boleh menyebabkan berlakunya lompatan yang boleh meruntuhkan kerajaan sekali lagi.

Keenam, L – Libat urus. Selalu lakukan libat bersama rakyat bagi mendapatkan pandangan, cadangan dan maklum balas mengenai impak pandemik COVID-19 terhadap agama, bangsa dan negara. Dalam kata lain, pastikan wakil rakyat turun ke kawasan masing-masing untuk mengelami masalah rakyat.

Zaman sekarang bukan seperti zaman dahulu, maklumat terus diperolehi dihujung jari.

Akhirnya, saya ingin menyeru, wahai Ismail, namamu persis seperti dengan nama nabi, iaitu Nabi Ismail. Jika mahu kekal lama, berakhlaklah dan contohi peribadi Nabi Ismail. Nabi Ismail memiliki beberapa sifat terpuji, bekerja keras, ikhlas, menepati janji, taat kepada perintah Allah, hormat sesama manusia dan dirinya sendiri. Jika semua sifat ini tersemat dalam diri, yakinlah jawatan PM akan menjadi ibadah untuk dibawa ke syurga nanti.

Prof Dr Mohd Ridhuan Tee Abdullah


Pengganas Israel serang kem Jenin, potong bekalan elektrik

TEBING BARAT, 8 Syawal 1444H, Sabtu – Tentera pengganas Israel menyerbu Kem Jenin sebelum melepaskan tembakan sehingga mengakibatkan puluhan penduduk Palestin cedera, termasuk kanak-kanak.

Hospital Ibn Sina melaporkan, seorang kanak-kanak Palestin cedera parah akibat terkena serpihan peluru hidup di bahagian tangan dan badan ketika serbuan di kem berkenaan.

Menurut sumber tempatan, lebih 30 tentera pengganas menyerbu pusat pemeriksaan Salem dan menuju ke Kem Jenin, sebelum bertindak ganas memotong bekalan elektrik dan melepaskan bom tangan ke arah kem.

Lebih dahsyat, tentera menghalang ambulans memasuki kem untuk membawa pesakit mendapatkan rawatan.

Penduduk mendakwa, dua penduduk cedera terkena tembakan tentera pengganas Israel ketika berbalas tembakan di kawasan kem itu.

Sejak kebelakangan ini, rejim Zionis melancarkan puluhan serbuan di Tebing Barat yang tertumpu di Nablus dan Jenin.

Menurut data yang dikumpulkan Day of Palestin, tentera menembak 27 rakyat Palestin, termasuk empat kanak-kanak kebanyakan di Tebing Barat, Mac lalu.

Malah, sepanjang tiga bulan pertama tahun ini, penduduk Palestin yang terkorban mencecah 91 termasuk 16 kanak-kanak. – Agensi


Kes di Russia tinggi, 10,888 dalam 24 jam

MOSCOW, 18 Safar 1442H, Selasa – Kes jangkitan COVID-19 di Russia menghampiri tahap maksimum yang dicatat pada Mei lalu – apabila merekodkan 10,888 kes baharu dalam tempoh 24 jam.

Serentak itu, Russia mengumumkan langkah tegas dengan menutup semula sempadan dan penduduk Moscow perlu memohon visa elektronik untuk perjalanan sekitar bandar itu.

Timbalan Perdana Menteri, Tatiana Golikova berkata, pihaknya sudah menjangkakan peningkatan kes yang ketara pada penghujung September, lapor agensi berita negeri TASS.

Ini membabitkan mereka yang kembali ke tempat kerja dan peningkatan kes selesema serta radang paru-paru yang kebiasaannya pada musim luruh dan sejuk.

Datuk Bandar Moscow memperkenalkan beberapa langkah mengurangkan kadar jangkitan – mengarahkan individu berusia lebih 65 tahun untuk duduk di rumah, selain meminta syarikat menetapkan sekurang-kurangnya 30 peratus pekerja untuk bekerja dari rumah.

Kesan wabak COVID-19 dilaporkan menjejaskan mata wang ruble, yang mana bulan lalu merosot ke tahap terendah berbanding euro sejak 2016.

Setakat ini Russia merekodkan 21,475 kematian akibat virus.

Negara itu meluluskan vaksin yang diberi nama Sputnik V pada Ogos lalu, yang didakwa adalah yang pertama dunia, walaupun ujian klinikal berskala besar masih berterusan. – Agensi


Sifat maha pemurah Allah SWT

1. SEMALAM dalam episod pertama MyHadithTime kita membincangkan mengenai sifat Maha Pengasihnya Allah sehingga Dia merasa segan untuk menolak doa hambanya.

2. Sabda Rasulullah:

عَنْ سَلْمَانَ، قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: إِنَّ رَبَّكُمْ تَبَارَكَ وَتَعَالَى حَيِيٌّ كَرِيمٌ، يَسْتَحْيِي مِنْ عَبْدِهِ إِذَا رَفَعَ يَدَيْهِ إِلَيْهِ، أَنْ يَرُدَّهُمَا صِفْرًا

Daripada Salman al-Farisi RA, beliau berkata: Rasulullah SAW bersabda: “Sesungguhnya Allah itu mempunyai sifat Maha Pemalu dan Maha Mulia. Allah malu sekiranya hambanya mengangkat tangan berdoa kepadanya sedangkan dia membiarkan hambanya pulang dengan kekosongan.” (HR Abu Daud)

3. Ketika menghuraikan mengenai sifat yang Maha Pemurah Allah ini, al-Imam al-Nawawi dalam sebuah hadis yang lain menjelaskan bagaimana maksud malu tersebut adalah Allah akan melimpahkan kepada hambanya rahmat dan menjauhkan mereka dari azab. Kata al-Nawawi:

رَحِمَهُ ولم يُعذِّبْهُ، بل غَفرَ ذنوبَهُ، وقيل: جازاه بالثَّوابِ

Iaitu Allah akan memberikan kepadanya rahmatNya, tidak mengazab mereka bahkan mengampunkannya atau mengurniakan kepadanya pahala.

4. Begitulah sifat Allah Yang Maha Pemurah. Penjelasan lanjut mengenai hadith ini telah dikongsikan dalam episod semalam rancangan My #HadithTime.

Semoga Allah membimbing kita.

Dr. Ahmad Sanusi Azmi


Bencana berganda COVID-19, banjir gagal sedarkan politikus

Oleh Ainul Illia Meor Suzurudin

BANGI, 24 Jamadilawal 1442H, Jumaat – Bencana berganda yang melibatkan peningkatan kes pandemik COVID-19 dan banjir di beberapa negeri sepatutnya menyedarkan parti-parti serta pemimpin untuk melakukan gencatan politik sehingga keadaan menjadi lebih baik.

Ketua Unit Kesihatan Awam I-Medik, Dr Mohd Ihsanuddin Abas berkata, dalam situasi genting ketika ini, kerajaan sepatutnya mengetatkan semula perintah kawalan pergerakan di samping melaksanakan kembali larangan rentas negeri seperti sebelum 7 Disember lalu.

“Ini bagi mengekang penularan COVID-19 di dalam komuniti dan sistem kesihatan Kementerian Kesihatan (KKM) mampu menguruskan kes-kes positif dengan baik.

“Melandaikan kembali graf kes positif akan membantu mengurangkan kadar jangkitan dan kematian baru COVID-19,” katanya ketika dihubungi Ismaweb.net, hari ini.

Selain itu, beliau berkata, dengan pengumuman Kementerian Pendidikan bahawa sesi persekolahan dan institusi pengajian tinggi akan dibuka dalam masa terdekat ini, pihak tersebut perlu memberi keyakinan kepada rakyat bahawa COVID-19 benar-benar di bawah kawalan terbaik.

“Sememangnya prosedur operasi standard (SOP) perlu ditekankan dan penguatkuasaan perlu diperkasakan, namun keyakinan rakyat juga mesti dikembalikan,” katanya.

Lebih meruncingkan keadaan lagi, kata Dr Mohd Ihsanuddin, apabila fenomena banjir di beberapa negeri yang sedang berlaku masih belum menunjukkan tanda akan berakhir dalam masa terdekat.

“Justeru pemimpin parti-parti politik kerajaan hendaklah berhenti bergaduh sesama sendiri dan fokus kepada keselamatan rakyat dan pemulihan ekonomi negara.

“Jika mereka masih belum sedar tidak mustahil rakyat akan menghukum mereka pada Pilihan Raya Umum ke-15 (PRU15) akan datang,” katanya.

Terdahulu, Ketua Pengarah Kesihatan, Tan Sri Dr Noor Hisham Abdullah memberi peringatan mengenai keadaan wabak COVID-19, dengan mencadangkan perintah kawalan pergerakan (PKP) yang lebih ‘disasarkan’ untuk mengurangkan tekanan pada sistem penjagaan kesihatan.

Beliau berkata, sistem penjagaan kesihatan kini sedang berjuang dengan pertambahan jumlah pesakit dan sedang berada pada ‘tahap genting’ (breaking point) ketika ini.

Katanya, negara kini memerlukan ‘pemutus litar’(circuit breaker) dan telah mengusulkan supaya kerajaan menerapkan versi ‘PKP bersasar’ untuk menurunkan jumlah kes.


Pendengaran PM, kerajaan batal saman berhubung Pulau Batu Puteh pada 21 Jun

KUALA LUMPUR, 11 Syaaban 1443H, Selasa – Mahkamah Tinggi hari ini menetapkan 21 Jun depan bagi mendengar permohonan Perdana Menteri dan Kerajaan Malaysia untuk membatalkan saman difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Perkara itu dimaklumkan Peguam Kanan Persekutuan Ahmad Hanir Hambaly, yang mewakili Perdana Menteri dan Kerajaan Malaysia selaku defendan ketika dihubungi pemberita.

“Pada pengurusan kes hari ini secara dalam talian di hadapan Penolong Pendaftar Haslinda A Raof, mahkamah juga mengarahkan plaintif (Mohd Hatta Sanuri) dan defendan memfailkan hujahan pada 25 April dan hujahan balasan jika ada pada 9 Mei,” katanya.

Perdana Menteri dan Kerajaan Malaysia memfailkan permohonan di Mahkamah Tinggi pada 28 Februari lepas untuk membatalkan saman yang difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Pada 2018, Kerajaan Pakatan Harapan di bawah pimpinan Perdana Menteri Tun Dr Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.

Pada 28 Mei tahun lepas, Mohd Hatta, 46, memfailkan tindakan saman itu mewakili dirinya dan lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan tanpa membincangkan dan membentangkannya terlebih dahulu di Parlimen.

Pernyataan tuntutan Mohd Hatta memohon perintah supaya kedua-dua defendan memberi penjelasan bertulis mengapa mereka menarik diri daripada semakan semula keputusan ICJ dengan tuntutan Pulau Batu Puteh terhadap Singapura pada 1 Jun 2018 sedangkan ia telah dimulakan dan difailkan sejak 3 Februari 2017.

Beliau turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi yang dialami seluruh rakyat Malaysia termasuk plaintif secara sama rata berjumlah paling kurang RM10 juta.

Turut dimohon perintah supaya kedua-dua defendan mendedahkan secara terperinci jumlah semua kos yang telah dibelanjakan oleh kerajaan untuk persediaan permohonan semakan semula keputusan ICJ pada 3 Februari 2017 sehingga tarikh mereka menarik diri secara tiba-tiba pada 1 Jun 2018. – Bernama


Warga emas boleh walk in dapatkan dos penggalak

BANGI, 14 Jamadilakhir 1443H, Isnin – Kementerian Kesihatan (KKM) menawarkan perkhidmatan vaksinasi secara walk-in kepada warga emas membabitkan empat Pusat Pemberian Vaksin (PPV) Integrasi di Lembah Klang mulai 19 Januari ini.

Empat PPV Integrasi terbabit adalah di World Trade Centre, Kuala Lumpur, Axiata Arena, Bukit Jalil, Ideal Convention Centre, Shah Alam dan Soka Gakkai, Klang.

KKM berkata, semua PPV Integrasi itu telah dibuka mulai 15 Januari lalu untuk mempertingkatkan lagi kapasiti pemberian vaksin di Lembah Klang.

“PPV Offsite di negeri Selangor, Kuala Lumpur dan Putrajaya, Negeri Sembilan, Melaka, Pulau Pinang serta Sarawak akan turut melaksanakan perkhidmatan vaskinasi secara walk-in kepada warga emas mulai 24 Januari 2022.

“Senarai lengkap PPV Offsite yang terlibat akan diumumkan oleh pihak ProtectHealth Corporation,” kata kementerian dalam kenyataan, hari ini.

Sehubungan itu, warga emas yang ingin hadir secara walk-in diminta supaya mempunyai sijil vaksinasi digital yang lengkap di dalam MySejahtera bagi melancarkan proses vaksinasi.

Kementerian memaklumkan, setakat 16 Januari, liputan vaksinasi dos penggalak bagi warga emas berumur 60 tahun dan ke atas di negeri Selangor, Kuala Lumpur dan Putrajaya, Negeri Sembilan, Melaka, Pulau Pinang serta Sarawak telah mencapai lebih 70 peratus.

“Sehingga 16 Januari 2022, sebanyak 9,364,326 atau 40 peratus populasi Malaysia berumur 18 tahun dan ke atas telah menerima dos penggalak.

“Untuk makluman, warga emas berumur 60 tahun dan ke atas yang telah menerima dos lengkap selepas tempoh 3 bulan daripada dos terakhir, adalah layak menerima dos penggalak,” katanya.

KKM turut memaklumkan bahawa buat masa ini, temujanji di PPV Integrasi di Lembah Klang diberikan kepada individu yang telah menerima dos lengkap AstraZeneca atau Sinovac untuk diberikan dos penggalak vaksin AstraZeneca.

“Bermula 19 Januari 2022, vaksin Pfizer juga akan dibekalkan di PPV tersebut khususnya bagi individu tertentu seperti ibu hamil yang telah menerima temujanji atau individu yang mempunyai kontraindikasi terhadap vaksin AstraZeneca,” katanya.


Penyerang masjid di Christchurch disenarai entiti pengganas

WELLINGTON, 13 Muharram 1442H, Selasa – Pesalah yang bertanggungjawab ke atas serangan keganasan di Christchurch pada 15 Mac 2019, dimasukkan ke dalam senarai entiti pengganas, demikian umum Perdana Menteri New Zealand Jacinda Ardern pada Selasa.

“Penetapan itu menunjukkan New Zealand sangat mengecam keganasan dan ekstremisme dalam apa jua bentuk,” kata Arden dalam satu kenyataan lapor agensi berita Xinhua.

Perdana Menteri itu berkata ia dilakukan berdasarkan undang-undang New Zealand, membekukan aset entiti pengganas dan menjadikannya satu kesalahan jenayah jika turut serta atau menyokong aktiviti entiti berkenaan.

“Ia bagi memastikan pelaku tidak boleh terlibat dalam membiayai keganasan pada masa akan datang,” kata Ardern.

“Kita mempunyai tanggungjawab kepada New Zealand dan masyarakat antarabangsa untuk mencegah keganasan,” katanya.

Kini terdapat 20 entiti pengganas di bawah undang-undang New Zealand, termasuk dalang kejadian Christchurch itu.

Di bawah Seksyen 22 Akta Memerangi Keganasan 2002, Arden menetapkan individu atau kumpulan sebagai entiti pengganas, atas nasihat pegawai.

Maklumat lanjut mengenai proses itu boleh didapati di laman web Polis New Zealand, katanya. – Bernama


Afghanistan keluarkan 6,000 pasport sehari

KABUL, 28 Safar 1443H, Selasa – Afghanistan akan mengeluarkan pasport lagi kepada warganya hari ini, kata pegawai kanan negara itu.

Keputusan itu selepas beberapa bulan penangguhan yang menghalang percubaan warga Afghanistan melarikan diri dari negara itu selepas Taliban menguasai pada Ogos lalu.

Proses itu – yang dilihat perlahan bahkan sebelum Taliban kembali berkuasa berikutan penarikan tentera Amerika Syarikat (AS) – akan memberikan pemohon dokumen yang sama secara fizikal dengan yang dikeluarkan oleh kerajaan sebelumnya, kata pegawai itu.

Bercakap kepada wartawan di Kabul, Ketua Jabatan Pasport, Alam Gul Haqqani berkata, antara 5,000 hingga 6,000 pasport akan dikeluarkan setiap hari dan wanita akan digajikan untuk memproses bagi pemohon wanita.

Jurucakap Kementerian Dalam Negeri, Qari Sayeed Khosti memberitahu taklimat bahawa 25,000 pemohon telah mencapai tahap akhir pembayaran pasport mereka, dengan kira-kira 100,000 permohonan pada peringkat awal proses belum selesai. – Agensi


Akta baharu 3R bakal beri imej buruk pada kerajaan

BANGI, 11 Muharam 1445H, Sabtu – Tiada keperluan untuk mewujudkan satu akta baharu bagi menangani isu agama, bangsa dan institusi diraja (3R), berikutan undang-undang itu dilihat bakal gagal memberikan wajah bersih kepada kerajaan.

Ketua Pemuda BERJASA, Fahmi Bazlan berpandangan pelaksanaan akta baharu itu hanya akan memberikan imej tidak baik kepada kerajaan, selain membuka peluang untuk menjadi kritikan dan sebab mereka ditolak.

Ini kerana, permainan politik kerajaan sewaktu menjadi pembangkang juga terbiasa dengan sikap mengkritik, memfitnah dan mencaci pihak pemerintah, katanya.

“Bila memperkenalkan akta 3R ini, saya melihat kepada satu perkara yang sangat tidak matang dan tidak masak. Ia adalah sesuatu perkara yang perlukan kepada perbincangan yang lebih panjang.

“Banyak kelompongan-kelompongan yang ada, saya melihat ia suatu yang sangat tergesa-gesa. Ia adalah sesuatu yang hanya bersifat sementara untuk PRN (Pilihan Raya Negeri) sahaja,” katanya.

Fahmi percaya, pelbagai isu membabitkan 3R tercetus ekoran daripada sikap dan kenyataan kerajaan sebelum ini yang terlalu banyak menyentuh sentimen agama dan bangsa.

“Kita melihat realiti yang berlaku banyak mempermainkan isu-isu dan sentimen melibatkan agama Islam. Begitu juga isu bangsa.

“Kerajaan mula membangkitkan kemarahan orang Melayu sedangkan apa yang berlaku di pihak pembangkang, ialah hanya sekadar menghimpunkan parti dan NGO Melayu untuk berbincang apa nasib politik negara, tetapi yang dipandang oleh kerajaan adalah bersifat rasis dan perkauman,” katanya.

Sedangkan, katanya, di pihak kerajaan juga banyak mengeluarkan kenyataan-kenyataan membabitkan sentimen perkauman, termasuk isu ‘gelombang hijau’ yang dicetuskan pemimpin DAP, Lim Guan Eng.

“Jadi sentimen-sentimen ini adalah wajah sebenar kerajaan apabila diperkenalkan akta 3R, saya tak nampak ia adalah sesuatu yang perlu untuk sebuah kerajaan Madani.

“Ini yang saya katakan, 3R tidak memberikan satu imej yang baik kepada kerajaan tetapi sebenarnya membuka ruang dan peluang untuk dikritik oleh rakyat dan menjadikan sebab kerajaan ditolak,” katanya.

Berita berkaitan;


Jika mahu tukar kerajaan buat pada PRU16, bukan sekarang

KUALA LUMPUR, 9 Syaaban 1444H, Khamis – Timbalan Perdana Menteri, Datuk Seri Ahmad Zahid Hamidi menganggap kenyataan Tan Sri Abdul Hadi Awang bahawa kerajaan akan tumbang adalah ‘doa yang buruk’ daripada seorang ulama.

“Itu doa buruk beliau (Abdul Hadi) dan sebagai ulama politik, beliau mempunyai ‘fatwa’ yang berbeza-beza dan fatwa itu bergantung pada situasi…

“Nilai sendirilah, apa yang beliau sebutkan itu sebagai fatwa politik,” katanya seperi dilapor media tempatan.

Beliau berkata demikian selepas mesyuarat bulanan Kementerian Luar Bandar dan Wilayah di Risda, Khamis (2 Mac).

Ahmad Zahid juga berkata, terdapat lebih banyak isu mendesak yang harus ditumpukan oleh ahli politik dan bukannya berpolitik.

Beliau juga menyatakan bahawa perubahan kerajaan hanya wajar dilakukan pada pilihan raya umum akan datang.

“Apa yang penting sekarang ialah kestabilan politik dan isu yang dihadapi rakyat. Ketepikanlah soal perbezaan pendapat.

“Jika mahu menukar kerajaan, buatlah pada Pilihan Raya Umum ke-16,” katanya lagi.

Sebelum ini, Abdul Hadi dilaporkan berkata bahawa kerajaan diterajui Perdana Menteri, Datuk Seri Anwar Ibrahim akan tumbang.

“Orang tanya bila berlaku ini. Ini ramalan. Insya-Allah, (akan berlaku) dalam masa terdekat,” katanya.

Beliau juga berkata di Dewan Rakyat untuk tidak menyalahkan pembangkang sekiranya kerajaan tumbang.


Bakal tokoh Maal Hijrah sumbang pembangunan syiar Islam, negara

KUALA LUMPUR, 29 Zulhijjah 1444H, Selasa – Bakal tokoh Maal Hijrah yang akan dinobatkan sempena sambutan Peringkat Kebangsaan 1445 Hijrah esok, adalah individu yang telah memberi sumbangan ke arah pembangunan syiar Islam serta memberi manfaat kepada negara Islam.

Ketua Penolong Pengarah Jabatan Kemajuan Islam Malaysia (Jakim), Zakaria Othman berkata, tokoh yang dipilih telah dipersetujui oleh jawatankuasa induk sambutan dan mendapat persetujuan Perdana Menteri, Datuk Seri Anwar Ibrahim sebelum dicadangkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Daripada segi pengisian aktiviti lain, kami mengajak seluruh umat Islam untuk berdoa sempena akhir tahun 1444 Hijrah di Masjid Negara pada 7 malam ini dan esok ada acara persembahan khas dan tausiah (nasihat) oleh pendakwah terkenal Prof Madya Datuk Dr Mohd Farid Ravi Abdullah,” katanya ketika menjadi tetamu dalam Program Assalamualaikum terbitan TV Al-Hijrah hari ini.

Selain Yang di-Pertuan Agong, turut dijadual berangkat pada majlis di Pusat Dagangan Dunia Kuala Lumpur (WTCKL), esok adalah Raja Permaisuri Agong Tunku Azizah Aminah Maimunah Iskandariah.

Turut hadir, Perdana Menteri serta 6,000 tetamu terdiri daripada pimpinan kerajaan, duta asing, pegawai kanan kerajaan, ketua agensi serta kontinjen yang mengambil bahagian dan orang awam.

Sementara itu, Penolong Pengarah Kanan Unit Komunikasi Korporat Jakim, Norzaidan Hamad berkata, konsep perpaduan dalam kalangan rakyat Malaysia yang berbilang kaum merupakan teras utama majlis sambutan esok.

Beliau berkata, rakyat perlu menghayati maksud peristiwa penghijrahan Nabi Muhammad SAW dari Kota Makkah ke Madinah dalam sejarah Islam dan usaha baginda yang menyatukan masyarakat Islam dengan bukan Islam di Madinah.

“Semangat peristiwa penghijrahan itu perlu diterapkan di dalam masyarakat Malaysia untuk bersatu padu walaupun hidup bersama masyarakat daripada bangsa dan agama yang berlainan,” katanya ketika menjadi tetamu rancangan Selamat Pagi Malaysia terbitan Radio Televisyen Malaysia hari ini.

Beliau berkata, walaupun kepimpinan Islam adalah agama Persekutuan namun kebaikan dan kemanisan agama Islam itu dapat dinikmati semua lapisan rakyat termasuk yang bukan beragama Islam. – Bernama


Tak perlu kuarantin bila sempadan Malaysia-Singapura dibuka

KUALA LUMPUR, 21 Syaaban 1443H, Khamis – Malaysia dan Singapura bersetuju untuk membuka sempadan darat kedua-dua negara bagi pengembara yang lengkap vaksinasi mulai 1 April ini tanpa perlu menjalani kuarantin atau melaksanakan ujian COVID-19 termasuk ujian sebelum bertolak dan semasa ketibaan.

Kemudahan ini adalah terpakai ke atas semua kategori pengembara dan jenis pengangkutan darat, kata Perdana Menteri, Datuk Seri Ismail Sabri Yaakob dan Perdana Menteri Singapura, Lee Hsien Loong dalam satu kenyataan bersama yang dikeluarkan Pejabat Perdana Menteri Malaysia dan Pejabat Perdana Menteri Singapura, hari ini.

Kedua-dua pemimpin mengakui bahawa Malaysia dan Singapura telah menunjukkan perkembangan yang memberangsangkan khususnya dalam pelaksanaan program vaksinasi dan pengurusan pandemik COVID-19 bagi penduduk negara masing-masing.

Kedua-dua mereka turut mengambil maklum atas kemajuan yang telah dicapai dalam meneruskan perjalanan rentas sempadan melalui Laluan Perjalanan Lengkap Vaksin (VTL) darat dan udara.

Ismail Sabri dalam kenyataan itu pula menyatakan, Malaysia akan membuka sempadan kepada pengembara antarabangsa bermula 1 April dan seterusnya melakar satu lagi kejayaan penting dalam memudah cara perjalanan rentas sempadan dengan negara jiran terdekat, Singapura.

“Pengumuman hari ini mencerminkan hubungan baik, kerjasama pelbagai aspek dan hubungan kukuh antara rakyat kedua-dua negara. Ini pastinya akan menyumbang kepada usaha pemulihan dengan impak positif ke atas ekonomi dan kesejahteraan rakyat kedua-dua negara,” kata Ismail Sabri.

Sementara itu, Lee berkata, Singapura dan Malaysia menikmati hubungan yang mendalam, mesra dalam pelbagai aspek serta hubungan antara rakyat yang kukuh.

“Pengumuman hari ini merupakan peristiwa penting dalam peralihan kita ke arah kehidupan dengan COVID-19. Ia mencerminkan kerjasama kukuh yang dinikmati kedua-dua pihak sepanjang pandemik ini dan akan membantu kedua-dua negara muncul lebih kuat daripada krisis ini,” kata Lee.

Kenyataan itu turut memaklumkan kedua-dua pemimpin telah berhubung melalui panggilan telefon hari ini.-  Bernama


Projek pembinaan SJKC Choon Hwa makan belanja RM14 juta

AMPANG, 26 Syawal 1443H, Jumaat – Pembinaan Sekolah Jenis Kebangsaan Cina (SJKC) Choon Hwa Pandan, Kuala Lumpur dilaporkan memakan belanja sehingga RM14 juta.

Akhbar berbahasa Cina, Oriental Daily melaporkan pembinaan sekolah itu telah siap 40 peratus dan dijangka siap sepenuhnya pada pertengahan tahun hadapan.

Ia akan mula beroperasi setahun selepas itu.

Namun, disebabkan peningkatan kos bahan binaan dan proses semakan semula peta, projek asal pembinaan RM11 juta telah meningkat kepada RM14 juta.

Meskipun jawatankuasa pembinaan sekolah bersetuju untuk menanggung sebahagian daripada peningkatan kos pembinaan, difahamkan peruntukan yang diberikan kerajaan untuk pembinaan sekolah itu meningkat dari semasa ke semasa.

Naib Pengerusi Jawatankuasa Pembinaan SJKC Choon Hwa, Datuk Leong Kok Wee berkata, ketika menjawat jawatan Timbalan Menteri Pendidikan, Datuk Chong Sin Woon memperuntukkan RM3 juta pada tahun 2016 dan RM1 juta pada tahun 2017 untuk SJKC itu.

Kemudian, ketika berlangsungnya majlis pecah tanah pada 26 Mac tahun lepas, Naib Presiden MCA, Datuk Dr Mah Hang Soon telah berjanji akan memperuntukkan RM1 juta, menjadikan peruntukan terkumpul untuk pembinaan SJKC waktu itu sebanyak RM5 juta.

“Awal tahun ini, kerajaan telah memberikan satu lagi khabar gembira iaitu peruntukan tambahan sebanyak RM2 juta yang telah meningkatkan peruntukan terkumpul dari RM5 juta ringgit kepada RM7 juta, hanya kurang RM3 juta dari sasaran asal RM10 juta.

“Apabila kami baru merasakan projek akan berjalan lancar, pihak kontraktor memaklumkan kami tentang masalah kekurangan tenaga kerja dan kos bahan binaan yang semakin meningkat, terutamanya kos keluli dan simen.

“Walaupun harga simen tidak dinaikkan, rebat RM9 sebungkus RM19 sebungkus diturunkan kepada RM2, sekaligus menambah beban terselindung,” katanya seperti dilapor Oriental Daily pada 25 Mei lalu.

Katanya, sekolah itu kini telah diluluskan untuk tanah seluas tiga ekar dan pihak sekolah memohon kepada kerajaan untuk menambah lagi tanah seluas 1.5 ekar untuk padang rumput dan tempat letak kereta.

Kok Wee memaklumkan 85 peratus pembinaan struktur sekolah telah siap.

“Pembinaan tingkat 4 Bangunan A dan B telah siap, manakala Bangunan C pula tingkat tiganya sudah siap. Pembinaan keseluruhan sistem pendawaian dan perparitan elektrik telah mencecah 40 peratus.

“Jika semuanya berjalan lancar, keseluruhan pembinaan boleh disiapkan sebanyak 80 peratus menjelang akhir tahun ini,” katanya.

Terdahulu, Kok Wee yang juga Ketua MCA Daerah Pandan mendedahkan bahawa 47 peratus penduduk daerah itu adalah Cina, manakala baki 53 peratus adalah Melayu dan India.

Dakwanya, hanya ada sebuah SJKC di daerah itu iaitu SJKC On Pong 2 sedangkan permintaan penduduk setempat terhadap SJKC amat tinggi.


PAS tetap mahu penyatuan ummah UMNO-Bersatu

BANGI, 11 Rabiulawal 1444H, Sabtu – PAS berpendirian untuk tetap meneruskan usaha penyatuan ummah membabitkan ‘komitmen’ UMNO dan Parti Pribumi Bersatu Malaysia (Bersatu) bagi menghadapi Pilihan Raya Umum Ke-15 (PRU15).

Ketetapan itu dibuat dalam Mesyuarat Jawatankuasa Kerja PAS Pusat yang diadakan di ibu negara, hari ini.

Presiden PAS, Tan Sri Abdul Hadi Awang berkata, usaha penyatuan ummah membabitkan tiga parti teras Melayu itu sekali gus menjamin kestabilan politik negara pasca-PRU15.

“PAS tetap akan meneruskan usaha penyatuan ummah melibatkan ‘komitmen’ ketiga-tiga parti teras Melayu bagi menghadapi PRU15, seterusnya menjamin kestabilan politik negara pasca-PRU15.

“PAS berpandangan perlu ada ‘keanjalan’ dalam rundingan dengan pihak UMNO dan Bersatu, termasuklah berkenaan syarat-syarat yang dikemukakan dan rundingan kerusi yang sedang diusahakan,” katanya dalam kenyataan, hari ini.

Pada masa sama, Abdul Hadi berkata, PAS yang menerajui Kelantan, Terengganu dan Kedah juga tidak akan membangkitkan mengenai pembubaran Dewan Undangan Negeri (DUN) dalam tempoh terdekat.

Katanya, ini bagi menumpukan kepada persiapan menghadapi musim tengkujuh yang dijangka pada pertengahan November sehingga Mac 2023, di samping usaha dan langkah pemulihan ekonomi pasca COVID-19.

Sebelum ini, UMNO memberi kata dua kepada PAS sekiranya mahu meneruskan hasrat bekerjasama politik dengan parti itu untuk menghadapi PRU15 tidak lama lagi.

Presiden UMNO, Datuk Seri Ahmad Zahid Hamidi berkata, parti itu menetapkan tiga syarat utama kepada PAS iaitu keluar daripada gabungan Perikatan Nasional (PN) serta memutuskan hubungan politik dengan Bersatu.

Katanya, PAS juga perlu mengisytiharkan secara rasmi bahawa parti itu sudah mufarakah’ (berpisah) sepenuhnya dengan PN dan Bersatu.


Kerajaan pertimbang beri kebenaran eksport ayam semula

JASIN, 4 Rabiulawal 1444H, Sabtu – Kerajaan akan mempertimbangkan untuk memberi semula kebenaran mengeksport ayam ke luar negara, berikutan bekalan dalam pasaran negara kembali stabil selain pengeluarannya melebihi permintaan.

Timbalan Menteri Pertanian dan Industri Makanan (MAFI) I Datuk Seri Ahmad Hamzah berkata pengumuman mengenai perkara itu, dijangka dibuat pada masa terdekat dalam bulan ini.

“Kementerian telah pun berjaya menyelesaikan apa jua aduan dan rungutan orang ramai berkaitan isu kekurangan ayam dan telur yang dihadapi sebelum ini, dan pada masa kini bekalannya telah berlebihan.

“Perkara ini telah diteliti di peringkat kementerian setelah menerima permohonan daripada penternak-penternak,” katanya kepada pemberita di Merlimau di sini hari ini.

Terdahulu beliau menyempurnakan majlis penyerahan Bantuan Program Rezeki Ternak Unggas dan Projek Pertanian Organik Peringkat Parlimen Jasin yang turut dihadiri Ahli Dewan Undangan Negeri (ADUN) Merlimau Dr Muhammad Akmal Salleh dan Ketua Pengarah Jabatan Perkhidmatan Veterinar Dr Akma Hamid.

Mengulas lanjut Ahmad berkata ketika ini tahap sara diri (SSL) untuk ayam ialah 104 peratus, manakala SSL bagi telur adalah 115 peratus dan melepasi permintaan dalam negara.

Katanya sebelum ini kerajaan hanya membenarkan sebanyak 3.6 juta ekor ayam di eksport ke luar negara sebelum dihentikan pada 1 Jun lepas, bagaimanapun jumlah sebenar yang dibenarkan selepas ini akan diketahui dalam pengumuman yang dibuat.

“Jadi kita tunggu sahajalah kerajaan akan umumkan mengenai perkara ini sedikit masa lagi,” katanya.

Sebelum ini, media melaporkan Pasukan Khas Jihad Tangani Inflasi akan meneliti untuk menetapkan harga siling ayam dan mengkaji untuk membenarkan produk tersebut dieksport semula. – Bernama


MCA, DAP senada bela pekebun haram di Raub?

BANGI, 1 Zulhijjah 1442H, Ahad – Tidak kira sama ada berada di pihak kerajaan atau pembangkang, MCA serta DAP dilihat senada dalam isu penceroboh kebun haram durian Musang King di Raub, Pahang.

Isu itu menampakkan ADUN DAP bersungguh-sungguh mempertahankan pekebun haram meskipun umum mengetahui mereka menengking penguat kuasa menjalankan operasi memusnahkan tanaman di hutan simpan kerajaan negeri Pahang.

Tidak cukup itu, parti yang menjadi sebahagian daripada Kerajaan Pusat – MCA – pula mendakwa akan membantu kumpulan pekebun haram yang kononnya terjejas dengan tindakan kerajaan negeri Pahang menjalankan operasi memusnahkan pokok durian di Hutan Simpan Batu Talam.

Lantaran itu, Presiden Parti Barisan Jemaah Islamiah Se-Malaysia (BERJASA), Ustaz Haji Zamani Ibrahim berpandangan, bahawa jelas DAP dan MCA senada dalam isu penceroboh tanah di Raub.

“Mula-mula DAP kocak dan gegar setelah dah tak berhasil, MCA pula bersuara membela penceroboh. Nampak tak mereka bersatu walaupun parti berbeza. DAP sebagai pembangkang main peranan dulu, cabar kerajaan, penguat kuasa daerah dan Polis Diraja Malaysia (PDRM).

“Kerajaan Pahang bertegas, MCA pula main peranan. Maklumlah dalam kerajaan pun mesti berperanan demi bangsa mereka biarpun penceroboh.

“Nampak tak? Dari luar kerajaan mereka kocak dan dari dalam kerajaan pun mereka berbunyi, yang penting untuk keuntungan bangsa,” dakwanya dalam kenyataan di Facebook.

Dalam pada itu, Ustaz Zamani tidak menolak kemungkinan antara sebab ahli parti itu mahu menjadi wakil rakyat kerana mahu memberi keuntungan kepada bangsa mereka.

“Kenapa mereka nak jadi YB? Inilah, untuk menguntungkan bangsa apabila ada kuasa. Mereka berpolitik untuk mengangkat bangsa mereka.

“Bukti? Keceluparan Dong Zong, ada mereka bising? Dong Zong tolak tulisan Jawi sebagai satu bentuk tulisan bahasa kebangsaan, ada mereka bising? Ruang udara kita diceroboh oleh ketenteraan China, ada dia bising. Ucap tahniah pada parti komunis adalah,” katanya.


Abd Jalil dilantik Ketua Polis Selangor baharu

KUALA LUMPUR, 24 Jamadilakhir 1442H, Sabtu – Ketua Polis Pahang Datuk Seri Abd Jalil Hassan dilantik sebagai Ketua Polis Selangor yang baharu berkuat kuasa 1 Mac ini.

Perkara itu dimaklumkan oleh Supt Ketua Komunikasi Korporat Polis Diraja Malaysia Supt A. Skandaguru dalam kenyataan hari ini.

Jawatan Ketua Polis Selangor kini dipangku Timbalan Ketua Polis Selangor Datuk Arjunaidi Mohamed. – Bernama


Mahkamah Israel arah roboh sekolah di Baitulmaqdis serta-merta

RAMALLAH, 13 Muharram 1444H, Khamis – Sikap kejam negara haram tiada kesudahan! Terkini Mahkamah Daerah Israel di Baitulmaqdis mengarahkan perobohan segera sebuah sekolah yang dibiayai negara Eropah di kawasan Ein Samiya berhampiran Ramallah.

Sekolah Ein Samiya yang dirasmikan pertengahan Januari lalu adalah hasil kerjasama dengan Kementerian Pendidikan Palestin dan dibiayai dari Eropah.

Peguam-Peguam untuk Pusat Bantuan Guaman dan Hak Asasi Kemanusiaan telah menghantar petisyen mewakili penderma, penduduk bandar Kafr Malik di Ramallah terhadap keputusan mahkamah supaya
merobohkan sekolah berkenaan.

Bagaimanapun, mahkamah memberikan dua pilihan kepada pempetisyen sama ada merobohkan sendiri bangunan sekolah mengikut tarikh yang ditetapkan atau kerja perobohan akan dilakukan oleh jentolak milik negara haram.

Keputusan itu sekali gus memaksa penduduk membayar kos berkenaan selain denda yang mahal.

Pada Februari lalu, wakil negara Eropah melakukan lawatan di kawasan Ein Samiya dan memandang serius risiko aktiviti perobohan sekolah berkenaan yang menyediakan akses pendidikan.

Sebelum pembinaan sekolah berkenaan, kanak-kanak di kawasan tersebut terpaksa berjalan kira-kira sembilan kilometer ke sekolah yang paling dekat iaitu di Ras al Tin yang juga berdepan risiko perobohan oleh negara haram.

Perjalanan yang jauh dengan hanya berjalan kaki menyebabkan kanak-kanak Palestin terdedah dengan gangguan peneroka haram.

Ia berikutan tiada perkhidmatan awam disediakan kepada penduduk kawasan berkenaan.

Malah situasi itu juga meningkatkan risiko keciciran kepada pelajar terutama pelajar perempuan.

Sementara itu wakil negara Eropah menerusi kenyataan menggesa Zionis menghentikan segera kerja-kerja merobohkan bangunan, pengusiran serta rampasan tanah terhadap penduduk Palestin termasuk projek-projek yang dibiayai penderma.

Tindakan berterusan tersebut merupakan pelanggaran undang-undang antarabangsa selain menjejaskan usaha penyelesaian antara Palestin-Israel. – Agensi


Sarawak, Selangor negeri terbaharu buka PPS

KUALA LUMPUR, 28 Jamadilawal 1444H, Jumaat – Sarawak dan Selangor antara negeri terbaharu terjejas banjir menyaksikan Pusat Pemindahan Sementara (PPS) mula dibuka di kedua-dua negeri berkenaan, setakat 8 pagi ini.

Sementara itu, mangsa banjir di Perak meningkat berbanding malam tadi manakala Terengganu serta Kelantan semakin berkurangan, sebaliknya mangsa banjir di Pahang tidak berubah.

Di SARAWAK, Jawatankuasa Pengurusan Bencana Negeri (JPBN) memaklumkan sejumlah tiga PPS dibuka di negeri itu setakat 7 pagi ini, bagi menempatkan 119 mangsa banjir yang melibatkan 30 keluarga.

Menurut laporan jawatankuasa itu, kesemua PPS berkenaan terletak di bahagian Kuching, dengan dua daripadanya mula beroperasi sejak awal pagi tadi.

PPS terlibat ialah PPS Dewan Kampung Bedaun dan PPS Balai Raya Kampung Jugan yang masing-masing menempatkan seramai 75 dan 40 mangsa manakala PPS Balai Raya Kampung Opar hanya menempatkan empat mangsa.

Di SELANGOR, Sekretariat JPBN Selangor memaklumkan dua PPS dibuka sejak malam tadi iaitu SK Merbau Sempak, Shah Alam membabitkan 20 mangsa dan Dewan MPKS Desa Coalfield, Kuala Selangor melibatkan 34 mangsa.

Di PERAK, mangsa banjir meningkat kepada 50 orang daripada 17 keluarga setakat 8 pagi ini berbanding 41 orang daripada 15 keluarga di dua daerah pada malam tadi.

Jurucakap Sekretariat JPBN berkata, PPS Dewan Sekolah Menengah Kebangsaan (SMK) Abd Rahman Talib (SMART) yang dibuka buat kali keenam sejak bulan lepas, menempatkan 24 mangsa daripada lima keluarga dari Kampung Batu 7 Changkat Jong, Hilir Perak setakat semalam.

Sementara PPS SK Sungai Tiang Darat di Bagan Datuk tiada perubahan apabila seramai 26 orang daripada 12 keluarga kekal berlindung di PPS itu.

Menurut jurucakap itu, paras air Sungai Bidor di Changkat Jong, Hilir Perak masih melepasi paras amaran iaitu 3.26 meter (m) ketika ini dan hujan dilaporkan di kebanyakan kawasan.

Di TERENGGANU, jumlah mangsa banjir terus berkurangan kepada 25,895 orang berbanding 27,396 orang malam tadi.

Sekretariat JPBN dalam kenyataan memaklumkan sebanyak 6,844 keluarga ditempatkan di 181 PPS di kesemua lapan daerah di negeri itu.

Daerah Kemaman mencatatkan seramai 5,439 mangsa; Dungun 5,201 mangsa; Besut 4,309 mangsa; Hulu Terengganu 3,567 mangsa; Kuala Nerus 3,561 mangsa; Kuala Terengganu 2,503 mangsa; Setiu 1,118 mangsa; manakala Marang 197 mangsa.

Di KELANTAN seramai 24,297 mangsa banjir daripada 7,623 keluarga berlindung di PPS pagi ini, berkurang berbanding 24,690 orang daripada 7,709 keluarga malam tadi.

Sekretariat JPBN memaklumkan kesemua mangsa ditempatkan 75 PPS di sembilan jajahan membabitkan Pasir Mas, Tanah Merah, Kuala Krai, Pasir Puteh, Kota Bharu, Bachok, dan Tumpat, Jeli dan Machang.

Di PAHANG, rekod Sekretariat JPBN pagi ini menunjukkan angka mangsa banjir kekal 23 orang daripada enam keluarga di satu PPS iaitu Sekolah Kebangsaan Sungai Ular, Kuantan.

Jabatan Pengairan dan Saliran pula melaporkan paras air Sungai Keratong, Rompin dan Sungai Pahang di Lubuk Paku, Maran serta Paloh Hinai, Pekan turut kekal melepasi tahap amaran.

Di JOHOR, jumlah mangsa banjir yang ditempatkan di PPS di Segamat kekal 46 orang.

JPBN memaklumkan dua PPS masih dibuka di daerah itu melibatkan seramai 34 orang di Balai Raya Kampung Batu Badak dan 12 orang di Dewan Komuniti Kampung Tasek.

“Kesemua mangsa daripada 14 keluarga itu adalah penduduk dari Kampung Seberang Batu Badak dan Kampung Batu 5 Segamat,” menurut jawatankuasa itu dalam kenyataan, hari ini.

Data Jabatan Pengairan dan Saliran (JPS) menunjukkan lima sungai di negeri ini berada pada aras waspada iaitu Sungai Muar (Buloh Kasap) dengan ketinggian 8.40 m; Sungai Muar (Kampung Awat) 18.97 m; Sungai Sembrong (Empangan Sembrong) pada 10.04 m; Sungai Ayer Hitam (Kampung Paya Embun) pada 4.77 m dan Sungai Endau (Kampung Labong) pada 1.29 m.

Sementara itu, cuaca dilaporkan hujan di Johor Bahru, Muar, Mersing, Pontian, Segamat, Kluang dan Batu Pahat; manakala cuaca cerah di Kota Tinggi, Tangkak serta Kulai. – Bernama


2 kakitangan DBKL positif COVID-19

KUALA LUMPUR, 27 Safar 1442H, Khamis – Dewan Bandaraya Kuala Lumpur (DBKL) hari ini mengesahkan dua kakitangannya positif COVID-19 dan sedang menjalani rawatan di Hospital Sungai Buloh.

DBKL menerusi kenyataan memaklumkan, dua kakitangan itu masing-masing daripada Jabatan Perancangan Bandar (JPRB) yang beroperasi di Tingkat 10, Menara DBKL 1 dan Jabatan Kawalan Bangunan (JKB) yang bertempat di Tingkat 26, Menara DBKL 3.

“Kakitangan JPRB ini disahkan positif COVID-19 pada 12 Okt lepas ekoran suaminya merupakan kontak kepada pesakit wabak itu di tempat kerjanya.

“Bagi kakitangan JKB pula disahkan dijangkiti COVID-19 pada 14 Oktober selepas menjalani ujian swab di Klinik Kesihatan Cheras, dan beliau dipercayai mendapat jangkitan daripada ahli keluarga,” menurut kenyataan itu, hari ini.

Susulan itu, DBKL melalui Jabatan Kesihatan dan Alam Sekitar telah melaksanakan operasi nyah kuman di lobi, lif, tingkat 3, 11,12 dan 13 Menara DBKL 1 serta lobi, lif, tingkat 26, 28 hingga 31 Menara 3.

Operasi nyah kuman turut dilaksanakan secara menyeluruh di Menara DBKL 1, 2 dan 3 mengikut jadual.

“JPRB telah menghantar senarai nama kontak rapat kepada pesakit ke Pejabat Kesihatan Daerah Gombak seterusnya memanjangkan senarai itu ke Jabatan Kesihatan Wilayah Persekutuan Kuala Lumpur (JKWPKL).

“JKB juga telah menyerahkan dan memanjangkan senarai nama kontak rapat kepada Klinik Kesihatan Cheras dan JKWPKL,” menurut kenyataan itu, yang turut memaklumkan wakil Kementerian Kesihatan (KKM) telah hadir ke lokasi, hari ini, untuk membuat analisis risiko.

Menurut DBKL, operasi di ketiga-tiga Menara DBKL berjalan seperti biasa namun prosedur operasi standard (SOP) yang ditetapkan oleh Majlis Keselamatan Negara (MKN) dan KKM akan diperketatkan bagi menjamin keselamatan pengunjung dan kakitangan. -Bernama


Afdlin Shauki dilantik ahli Lembaga Penasihat DBKL

KUALA LUMPUR, 22 Zulhijjah 1444H, Selasa – Artis versatil, Datuk Afdlin Shauki yang baharu dilantik sebagai Ahli Lembaga Penasihat Bandaraya Kuala Lumpur, beriltizam memanfaatkan pengalamannya lebih 30 tahun sebagai anak seni dan ahli perniagaan dalam menjadikan ibu negara sebagai pusat seni.

Beliau yang juga Pengerusi YWP Media Sdn Bhd berkata, antara peranannya adalah membantu memberi nasihat dan pandangan dalam bidang hiburan seperti pengendalian acara dan konsert serta membabitkan dunia seni warisan budaya sekali gus mampu menjadi tarikan pelancongan negara.

“Jujurnya, saya terkejut dengan pelantikan ini, namun bersyukur apabila anak seni turut diberi pengiktirafan daripada Kerajaan Perpaduan dalam menguruskan tata kelola negara.

“Saya berharap dengan pengalaman ini, dapat membantu memberi maklumat terperinci mengenai industri seni selain memudahkan Dewan Bandaraya Kuala Lumpur (DBKL) dalam memahami selok-belok dunia hiburan,” katanya ketika dihubungi hari ini.

Afdlin Shauki atau nama sebenarnya Afdlin Shauki Aksan merupakan artis pertama dan antara 11 ahli baharu yang dilantik sebagai Ahli Lembaga Penasihat Bandaraya Kuala Lumpur berkuat kuasa 15 Mei lepas, untuk tempoh dua tahun.

Lembaga Penasihat Bandaraya Kuala Lumpur ditubuhkan bertujuan menasihati Datuk Bandar tentang apa-apa perkara berkaitan dengan pentadbiran bandar raya selaras dengan Akta Ibu Kota Persekutuan 1960.

Watikah pelantikan itu disampaikan Datuk Bandar Kuala Lumpur Datuk Kamarulzaman Mat Salleh pada 7 Julai lepas. – Bernama


DAP mesti tinggalkan ‘Malaysian Malaysia’ jika benar junjung Perlembagaan

BANGI, 17 Safar 1445H, Ahad – DAP perlu meninggalkan perjuangan Malaysian Malaysia sekiranya parti itu benar-benar menjunjung Perlembagaan.

Ahli Majlis Kerja Tertinggi (MKT) UMNO, Isham Jalil berkata, kenyataan pemimpin DAP bahawa mereka menjunjung Perlembagaan namun masih memperjuangkan Malaysian Malaysia suatu perkara yang bercanggah.

Ini kerana katanya, ideologi Malaysian Malaysia adalah tidak selari dengan Perlembagaan Malaysia.

“Perlembagaan Malaysia melindungi hak keistimewaan orang-orang Melayu, agama Islam dan Raja-raja Melayu.

“Sebaliknya dalam Malaysian Malaysia tiada keistimewaan-keistimewaan ini malah ideologi ini menentang keistimewaan-keistimewaan ini, sebagaimana tiada keistimewaan orang-orang Melayu dan tiada Raja-raja Melayu di Singapura,” katanya dalam kenyataan hari ini.

Mengulas lanjut, Isham berkata, pejuang kemerdekaan dahulu menolak asimilasi kaum sebaliknya memilih untuk membina negara dengan integrasi kaum.

Jelasnya, dengan integrasi kaum setiap kaum boleh mengekalkan cara hidup dan adat resam mereka sendiri tanpa diasimilasi dan hidup bersama dengan harmoni.

“Dahulu orang-orang Melayu dan UMNO telah bangkit menentang Malayan Union atau ‘Perpaduan Malaya’ dan kita telah berjaya mencapai kemerdekaan. Kemudian kita telah bangkit menentang asimilasi ‘Malaysian Malaysia’ yang dibawa Parti Tindakan Rakyat (PAP) walaupun itu menyebabkan perpisahan kita dengan Singapura.

“Kita memperjuangkan integrasi kaum, menjunjung Perlembagaan dan menolak asimilasi Malaysian Malaysia,” katanya.

Rentetan itu, beliau menegaskan, rakyat yang ingin hidup secara harmoni dan pada masa sama mengekalkan adat resam, budaya dan cara hidup etnik mereka perlu menolak asimilasi Malaysian Malaysia ini.

“Ini termasuklah DAP jika mereka benar-benar mahu menjunjung Perlembagaan,” katanya.

Sebelum ini, Setiausaha Agung DAP, Anthony Loke Siew Fook menegaskan tiada keperluan untuk partinya menggugurkan slogan ‘Malaysian Malaysia’ seperti didesak sesetengah pihak.

Menurutnya, prinsip itu juga telah dijelaskan dan dipersetujui secara bersama sebelum Kerajaan Perpaduan yang dipimpin Perdana Menteri, Datuk Seri Anwar Ibrahim dibentuk sebelum ini.


PN sedang bangunkan gabungan besar parti politik

KUALA LUMPUR, 21 Syaaban 1442H, Sabtu – Perikatan Nasional (PN) di bawah pimpinan Perdana Menteri Tan Sri Muhyiddin Yassin sedang membangunkan satu gabungan besar parti-parti politik yang menyatukan rakyat dengan adil, saksama, inklusif dan harmoni dalam acuan politik baharu negara.

Pengerusi PN Pahang Datuk Saifuddin Abdullah berkata beliau yakin PN telah belajar daripada kelemahan Barisan Nasional (BN) dan Pakatan Harapan (PH) bahawa keputusan gabungan dibuat berasaskan perundingan dan bukan dominasi satu parti.

“Dalam BN, UMNO parti dominan. Jawatan utama BN – Pengerusi, Timbalan Pengerusi, Setiausaha Agung, Bendahari, Ketua Wanita, Ketua Pemuda, Ketua Penerangan – dipegang UMNO. Dalam PN, ia dikongsi sesama parti komponen.

“Dalam PH tiada parti yang dominan, tapi keadaan di mana ia disokong oleh ‘majoriti besar golongan minoriti’ dan ‘hanya minoriti kecil golongan majoriti’ menyebabkan ia tidak bertahan lama,” katanya dalam hantaran di laman Facebook rasminya hari ini.

Saifuddin, yang juga Menteri Komunikasi dan Multimedia, bersetuju dengan Perdana Menteri bahawa negara perlu mengamalkan politik baharu yang berfungsi, prihatin dan stabil.

“Antara ciri politik baharu, dalam satu gabungan parti-parti politik, tidak wujud satu parti yang dominan manakala ada parti kecil yang terpinggir,” katanya. – Bernama


PBT ada kuasa tutup kilang: Zuraida

MARAN, 5 Zulhijjah 1442H, Khamis – Pihak Berkuasa Tempatan (PBT) mempunyai kuasa untuk menutup kilang yang didapati melanggar prosedur operasi standard (SOP) bagi membendung penularan COVID-19, kata Menteri Perumahan dan Kerajaan Tempatan, Datuk Zuraida Kamaruddin.

Beliau berkata, PBT boleh menguatkuasakan Akta Pencegahan dan Pengawalan Penyakit Berjangkit 1988 (Akta 342) bersama Akta Kerajaan Tempatan 1976 (Akta 171).

“Pada 29 Jun lepas, kerajaan Pusat telah menurunkan kuasa kepada PBT untuk mengambil tindakan kepada mana-mana pihak termasuk individu, syarikat dan kilang yang tidak mematuhi SOP dengan mereka boleh dikompaun mengikut Akta 342.

“PBT di seluruh negara boleh menguatkuasakannya, jadi tidak ada isu PBT tidak boleh tutup kilang kerana mereka boleh menggunakan Akta 342 dan disokong Akta 171, bahawa mereka mempunyai kuasa untuk menutup dan mengambil tindakan mahkamah,” katanya.

Beliau berkata demikian dalam sidang media selepas menghadiri Program Outreach Mobilisasi Vaksin Komuniti (MOVAK) di Kampung Serengkam dan Kampung Orang Asli Merbau di sini hari ini.

Turut hadir Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib dan Timbalan Menteri Perpaduan Negara, Datuk Seri Ti Lian Ker.

Semalam, media melaporkan Exco Kerajaan Tempatan dan Pengangkutan Awam Selangor, Ng Sze Han berkata, PBT tidak mempunyai kuasa bagi menutup kilang dalam membendung penularan COVID-19 kerana kuasa tersebut di bawah kerajaan Persekutuan.

Sementara itu, Zuraida berkata, Kementerian Sains, Teknologi dan Inovasi telah memperuntukkan 225,000 dos vaksin COVID-19 kepada Kementerian Perumahan dan Kerajaan Tempatan serta Kementerian Perpaduan Negara bagi memberi suntikan vaksin antaranya kepada Orang Asli, peneroka Felda, kampung tradisional, penjaja dan penduduk Program Perumahan Rakyat.

“Bagi Sabah dan Sarawak, Kementerian Perpaduan Negara akan menerajuinya melalui Komuniti Rukun Tetangga iaitu pengerusi penduduk akan membuat panggilan telefon kepada penduduk bagi memastikan mereka mendaftar serta hadir menerima vaksin,” katanya.

Mengulas mengenai MOVAK di Maran, Zuraida berkata, ia diadakan selama tiga hari bermula semalam dengan kira-kira 1,000 penduduk kawasan itu akan menerima suntikan vaksin COVID-19. – Bernama


Hanya peminjam terjejas layak tangguh bayaran PTPTN

BANGI, 20 Jamadilawal 1442H, Isnin – Hanya peminjam Perbadanan Tabung Pendidikan Tinggi Nasional (PTPTN) yang hilang dan terjejas pendapatan sahaja layak mohon lanjutan penangguhan bayaran balik pinjaman.

Ketua Ekskutif PTPTN, Ahmad Dasuki Abdul Majid berkata, ia membabitkan peminjam yang diberhentikan pekerjaan atau pendapatan berkurangan.

Beliau berkata, peminjam yang layak boleh mengemukakan permohonan melalui portal rasmi PTPTN mulai esok sehingga 31 Mac ini, tanpa perlu sebarang dokumen sokongan.

“Pelanjutan penangguhan bayaran balik pinjaman PTPTN untuk tempoh tiga bulan akan bermula pada bulan yang sama dengan kelulusan permohonan yang diberikan PTPTN dan dua bulan ke hadapan di antara Januari hingga Mei 2021.

“Kelulusan penangguhan akan dimaklumkan kepada peminjam melalui emel yang dikemukakan dalam tempoh tiga hari bekerja dari tarikh peminjam mengemukakan permohonan,” katanya dalam kenyataan, hari ini.

Ahmad Dasuki turut mengingatkan peminjam untuk mengemas kini maklumat perhubungan yang tepat dan terkini bagi memastikan maklumat berkenaan kelulusan permohonan pelanjutan dapat disampaikan kepada mereka.

Sementara, bagi peminjam yang tidak terkesan boleh meneruskan pembayaran balik pinjaman melalui saluran yang disediakan.

“PTPTN mengucapkan terima kasih serta merakamkan penghargaan kepada semua peminjam yang membuat bayaran balik pinjaman demi kelangsungan pembiayaan PTPTN kepada pelajar lain pada masa akan datang.

“Pelanjtan tempoh penanguhan bayaran balik pinjaman ini menunjukkan kerajaan amat prihatin dan peka terhadap kekangan kewangan yang dihadapi oleh peminjam PTPTN,” katanya.


COVID-19: 21 kes baharu hari ini

KUALA LUMPUR, 28 Zulkaedah 1441H, Isnin – Sebanyak 21 kes baharu COVID-19 dilaporkan hari ini menjadikan jumlah kes positif di negara ini sebanyak 8,800 kes dengan 122 kes kebolehjangkitan, kata Ketua Pengarah Kesihatan Datuk Dr Noor Hisham Abdullah.

Beliau berkata daripada 21 kes yang dilaporkan, enam merupakan kes import melibatkan empat rakyat Malaysia yang telah mendapat jangkitan di luar negara dan dua lagi bukan warganegara yang dibenarkan masuk ke Malaysia atas urusan kerja.

Katanya, daripada enam kes import berkenaan, tiga kes adalah dari Filipina dan masing-masing satu kes dari India, Rusia dan dan Denmark.

“Daripada 15 kes penularan tempatan, 13 daripadanya melibatkan warganegara iaitu 12 kes daripada Kluster Rumah Warga Emas Kluang di Johor serta satu kes saringan prapembedahan di sebuah pusat perubatan di Negeri Sembilan dan pesakit telah dimasukkan ke Hospital Tuanku Ja’afar, Seremban.

Bagi kes bukan warganegara melibatkan satu kes saringan prapembedahan dan satu kes daripada Kluster Rumah Warga Emas Kluang,” katanya dalam kenyataan hari ini. – Bernama


Pakar jangka ekonomi negara pulih selepas PRU15

BANGI, 14 Safar 1444H, Ahad – Kestabilan politik negara penting kerana memberi kesan besar kepada ekonomi negara untuk kembali pulih dan berkembang maju.

Situasi itu bukan sekadar membantu kehidupan rakyat, tetapi juga memberi keyakinan kepada pelabur-pelabur asing ke negara ini.

Penganalisis ekonomi, Prof Dr Abu Sofian Yaacob berkata, persekitaran politik yang tidak sihat, penyelewengan dan rasuah membabitkan segelintir pemimpin sangat mempengaruhi keadaan ekonomi negara.

“Bagaimana keyakinan pelabur asing boleh dicapai apabila mengetahui keadaan politik negara bermasalah selain berdepan kesan COVID-19 yang melanda seluruh dunia.

“Perkara ini hanya boleh diselesaikan apabila negara kita stabil dan memiliki pentadbiran kukuh.

“Saya jangkakan keadaan ini akan pulih apabila Pilihan Raya Umum ke-15 (PRU15) diadakan. Ini kerana hanya melalui mandat kukuh kerajaan dapat melaksana pelbagai dasar dan polisi meningkatkan taraf hidup rakyat,” katanya ketika dihubungi Ismaweb.net, hari ini.

Mengulas lanjut, Prof Abu Sofian berkata, sokongan dan bantuan kerajaan perlu diteruskan dalam membantu meringankan beban rakyat yang semakin tertekan.

Beliau mencadangkan supaya kerajaan memperkenalkan Family Kredit kepada golongan berpendapatan rendah dengan menyalurkan bantuan melalui kerja tambahan yang dilakukan.

“Ini bukan bererti rakyat disogok bantuan semata-mata tetapi dengan usaha mereka sendiri.

“Misalnya memberi peluang golongan ini menambah pendapatan dengan pekerjaan kedua, pada masa kerajaan menyalurkan bantuan tambahan lain,” katanya.


Arab Saudi lulus vaksin Sputnik V

MOSCOW, 1 Jamadilawal 1443H, Isnin – Kerajaan Arab Saudi membenarkan kemasukan individu yang mengambil vaksin Sputnik V Russia ke negara itu mulai 1 Januari 2022.

Dana Pelaburan Langsung Russia (RDIF) berkata, keputusan itu akan membolehkan umat Islam dari seluruh dunia yang disuntik vaksin Sputnik V untuk menyertai ibadah haji dan umrah ke tapak paling suci Islam di Makkah dan Madinah.

Bagaimanapun, pelancong asing yang disuntik vaksin itu masih perlu dikuarantin selama 48 jam dan menjalani ujian Reaksi Rantaian Polimerase (PCR).

“Arab Saudi telah menyertai lebih 100 negara yang menerima pelawat yang disuntik vaksin Sputnik,” kata RDIF.

Katanya, hanya 15 negara termasuk Amerika Syarikat (AS) ketika ini memerlukan pengembara mengambil vaksin selain Sputnik.

Wabak coronavirus untuk tahun kedua ini telah memaksa pihak berkuasa Arab Saudi mengecilkan kuota haji secara mendadak.

Hanya 60,000 rakyat dan penduduk negara itu yang menerima vaksin lengkap mengambil bahagian tahun ini. – Agensi


Israel sengaja sasar kanak-kanak tujuan bunuh, cacatkan mereka

RAMALLAH, 14 Rabiulawal 1444H, Selasa – Palestin mendesak Pertubuhan Bangsa-Bangsa Bersatu (PBB) dan agensi berkaitan untuk memberikan perlindungan khas terhadap kanak-kanak di negara itu.

Desakan itu ditegaskan Kementerian Luar Negeri dan Ekspatriat Palestin menerusi sepucuk surat kepada Setiausaha Agung PBB, Setiausaha Agung Wakil Khas Kanak-Kanak dan Setiausaha Agung Konflik Bersenjata.

“Sejak awal tahun 2022, Israel – kuasa penjajah – sengaja membunuh lebih 44 kanak-kanak dan golongan bawah umur di Palestin.

“Hari ini, Mahmoud Samoudi yang berusia 12 tahun meninggal dunia akibat kecederaannya, selepas tentera penjajah Israel menembaknya secara kejam di perut 12 hari lalu di Jenin,” kata surat itu.

Kementerian berkata, dalam beberapa hari kebelakangan ini sahaja, pengganas Israel telah membunuh lebih lima kanak-kanak dan remaja Palestin termasuk Adel Adel Daud,14; Mahdi Ladadwa, 17; Mahmoud Sous, 17; Fayez Khaled Damdoum, 17 dan Ahmad Dragmeh, 19.

“Tentera Israel sengaja menyasarkan bahagian atas badan mereka, dan menggunakan dasar menembak untuk membunuh yang mengakibatkan kematian ratusan kanak-kanak Palestin.

“Jenayah yang mengerikan ini berlaku beberapa hari selepas pembunuhan Rayan Suleiman berusia 7 tahun oleh tentera penjajah Israel,” katanya.

Surat itu menegaskan bahawa Israel sengaja menyasarkan kanak-kanak Palestin dengan tujuan membunuh dan mencacatkan mereka, yang sekali gus menafikan hak untuk hidup.

“Negara Palestin memberi amaran bahawa jenayah Israel yang semakin meningkat dan sasaran yang disengajakan terhadap kanak-kanak akan berterusan tanpa henti jika akauntabiliti tidak dilaksanakan dengan segera dan berkesan.

“Justeru, Palestin menyeru Setiausaha Agung untuk memasukkan Israel ke dalam senarai yang memalukan kerana pencabulan sistematiknya terhadap kanak-kanak negara ini.

“Kanak-kanak Palestin berhak atas hak asasi mereka, perlindungan, kesihatan, maruah dan keamanan. Mereka juga tak terkecuali daripada peraturan global ini,” katanya.-  Agensi


Ku Nan setuju bayar cukai lebih RM40 juta kepada LHDN

KUALA LUMPUR, 17 Safar 1442H, Isnin – Bekas Menteri Wilayah Persekutuan, Datuk Seri Tengku Adnan Tengku Mansor bersetuju membayar cukai pendapatan berjumlah RM40,358,336.61 kepada Lembaga Hasil Dalam Negeri (LHDN), selepas kedua-dua pihak menyelesaikan kes saman itu secara baik di Mahkamah Tinggi pada 23 September lalu.

LHDN, dalam tuntutannya sebelum ini menuntut Ahli Parlimen Putrajaya itu membayar amaun cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35.

Menurut draf perintah persetujuan yang diperoleh media melalui carian sistem mahkamah hari ini, Kerajaan Malaysia melalui LHDN bersetuju untuk meminda notis taksiran tambahan Tengku Adnan selaku defendan bagi Tahun Taksiran 2012, 2013, 2014, 2015, 2016 dan 2017 yang kesemuanya bertarikh 15 Mac 2019.

“Oleh yang demikian, taksiran-taksiran tambahan dipinda yang perlu dibayar oleh defendan untuk 2012 berjumlah RM53,872; 2013 (RM4,182,392.03); 2014 (RM6,285,357.26); 2015 (RM6,537,624.73); 2016 (RM3,524,071.10) dan 2017 (RM19,775,019.49).

“Jumlah cukai tambahan yang dipinda adalah berjumlah RM40,358,336.61 termasuk penalti yang membentuk jumlah penyelesaian cukai dan penyelesaian itu dianggap sebagai penyelesaian komposit yang dibuat di bawah Seksyen 96A Akta Cukai Pendapatan 1967,” menurut perintah persetujuan itu.

Perintah persetujuan itu turut menyatakan pihak-pihak akan membincangkan dalam tempoh 45 hari dari tarikh perintah persetujuan (pada 23 September lepas) mengenai cara pembayaran.

“Sekiranya pihak-pihak gagal mencapai kesepakatan mengenai cara pembayaran, penyelesaian ini akan dibayar sebelum 31 Disember 2020.

“Plaintif (Kerajaan Malaysia) dan Tengku Adnan dengan ini menarik balik semua permohonan interlokutari yang dibuat di bawah prosiding sivil ini dan tidak akan ada perintah mengenai kos,” menurut perintah persetujuan berkenaan.

Draf perintah persetujuan bertarikh 23 September lepas turut ditandatangani wakil peguamcara daripada pihak plaintif dan defendan serta ditandatangani oleh Penolong Kanan Pendaftar Mahkamah Tinggi di sini.

Kerajaan Malaysia melalui LHDN memfailkan saman terhadap Tengku Adnan pada 24 Julai tahun lepas setelah mendakwa Tengku Adnan yang lebih dikenali sebagai ‘Ku Nan’, masih terhutang cukai pendapatan untuk tahun taksiran 2012 sehingga tahun taksiran 2017 seperti yang dinyatakan melalui Notis Taksiran bertarikh 15 Mac 2019.

LHDN, dalam tuntutannya, mendakwa sehingga kini Tengku Adnan masih gagal membayar amaun cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35.

Jumlah itu ialah RM64,444.38 (2012); RM6,614,861.59 (2013); RM8,887,576.69 (2014); RM9,198,523.67 (2015); RM5,520,818.05 (2016); dan RM26,880,844.97 (2017).

Oleh itu, plaintif menuntut daripada defendan jumlah RM57,167,069.35, faedah atas jumlah RM57,167,069.35 pada kadar lima peratus setahun dari tarikh penghakiman sehingga tarikh realisasi, kos dan relief lain yang difikirkan sesuai oleh mahkamah. -Bernama


Perihal reda Allah SWT dan manusia

ADAKALANYA reda Allah SWT bersyarat dengan reda manusia. Maka usahakanlah reda manusia demi mencapai reda Allah SWT.

Perhati dan kiaslah sabda Rasulullah ﷺ :

إنه من لا يَرحم، لا يُرحم

“Sesungguhnya sesiapa yang tidak rahmat kepada manusia, maka dia tidak akan dirahmati oleh Allah,”
(Riwayat Bukhari dan Muslim)

2. Adakalanya reda Allah SWT bersyarat dengan kemurkaan manusia. Maka memurkakan manusia ketika itu menjadi ibadah kepada Allah SWT.

Perhati dan kiaslah firman Allah SWT:

وَلَا يَطَئُونَ مَوْطِئًا يَغِيظُ الْكُفَّارَ وَلَا يَنَالُونَ مِنْ عَدُوٍّ نَّيْلًا إِلَّا كُتِبَ لَهُم بِهِ عَمَلٌ صَالِحٌ

“… dan (tiap-tiap kali) mereka menjejak sesuatu tempat yang menimbulkan kemarahan orang-orang kafir; dan juga (tiap-tiap kali) mereka menderita sesuatu yang mencederakan dari pihak musuh – melainkan semuanya itu ditulis bagi mereka (pahala) amal yang soleh..“
(At-Taubah:120)

3. Adakalanya reda Allah SWT tidak berkait dengan perlakuan kita terhadap manusia lain. Maka tumpukanlah hanya redha Allah tanpa mengira tindakan manusia.

Perhatikanlah sabda Rasulullah ﷺ :

مَنِ الْتَمَسَ رِضَى اللَّهِ بِسَخَطِ النَّاسِ ، رَضِيَ الله عَنْهُ ، وَأَرْضَى النَّاسَ عَنْهُ

“Sesiapa yang mencari redha Allah, (tanpa peduli) dengan kemurkaan manusia, maka Allah akan redha kepadanya. Dan kemudian manusia juga akan redha kepadanya,”(Riwayat Ibn Hibban)

4. Adakalanya reda manusia mengundang kemurkaan Allah ﷺ . Maka jauhilah reda manusia ketika itu.

Perhatikanlah sabda Rasulullah ﷺ :

وَمَنِ الْتَمَسَ رِضَا النَّاسِ بِسَخَطِ اللَّهِ ، سَخَطَ اللَّهُ عَلَيْهِ ، وَأَسْخَطَ عليه الناس

“Sesiapa yang mencari redha manusia dengan kemurkaan Allah, maka Allah akan murka ke atasnya dan akhirnya manusia juga murka ke atasnya,”(Riwayat Ibn Hibban)

5. Muslim yang cerdik adalah muslim yang tenang dan tahu mengukur situasi untuk bertindak. Ibn Qayyim berkata berkenaan dengan usaha manusia mencari reda Allah SWT dan bagaimana bertindak dengan sikap manusia:

ولن يُقْدَرَ على ذلك إلاَّ بالصَّبْرِ واليقينِ؛ فمتَى فقدْتَ الصَّبْرَ واليقينَ كُنْتَ كَمَنْ أرادَ السَّفَرَ في البحْرِ في غير مركَبٍ؛ قال تَعَالى: فَاصْبِرْ إِنَّ وَعْدَ اللَّهِ حَقٌّ وَلا يَسْتَخِفَّنَّكَ الَّذِينَ لاَ يُوقِنُونَ

“Seseorang tidak akan mampu mencapai itu kecuali dengan sabar dan yakin. Bila kamu hilang sabar dan yakin, maka kamu seumpama seseorang yang belayar di lautan tanpa kapal. Allah berfirman: “Oleh itu, bersabarlah (wahai Muhammad), sesungguhnya janji Allah itu benar; dan janganlah orang-orang yang tidak meyakini apa yang engkau sampaikan itu menjadikan engkau resah gelisah,”

Allahul Musta’an wa Alaihit Tuklan

Ustaz Haji Muhammad Fauzi Asmuni
Presiden ISMA


7 tahun dipenjara, tahanan Palestin bebas selepas 65 hari mogok lapar

RAMALLAH, 28 Zulkaedah 1442H, Jumaat – Tahanan Palestin yang melancarkan mogok lapar selama 65 hari dibebaskan semalam, menurut Agensi Middle East Monitor (MEMO).

Al-Ghadanfar Abu Atwan, 28, melancarkan protes itu selepas berada di bawah tahanan pentadbiran – yang dipenjara tanpa sebarang tuduhan serta perbicaraan – oleh rejim penjajah Israel.

Adik perempuan Al-Ghadanfar, Benazeer dan peguamnya, Jawad Boulos mengesahkan bahawa dia dibebaskan lewat semalam dan perintah penahanan pentadbiran ke atasnya dibatalkan.

Keluarga Al-Ghadanfar juga mengesahkan, dia tidak akan berhenti mogok sehingga kembali bersama mereka di luar penjara Israel.

Al-Ghadanfar yang ditahan pada Oktober 2020 di bawah penahahan pentadbiran selama enam bulan dan kemudian dilanjutkan, telah melancarkan mogok lapar sejak 5 Mei.

Dalam tempoh itu, dia menolak semua bentuk makanan termasuk vitamin dan makanan tambahan. Protes itu telah memberikan kesan kepada tahap kesihatannya.

“Sekarang, dia kelihatan seperti hantu pada dirinya. Pipinya cengkung, tubuhnya lemah dan dia hampir tidak boleh bercakap, berjalan dan bergerak,” kata ibu Ghadanfar, Majdoleen.

Difahamkan, Al-Ghadanfar telah menghabiskan hampir tujuh tahun hidupnya sejak berusia 19 tahun di tahanan Israel, apabila pernah ditangkap pasukan rejim sebanyak empat kali.

Tiga daripada empat penahanannya, termasuk penjara terakhir adalah hukuman tahanan pentadbiran dengan hampir lima tahun penjara.-  Agensi


DAP takut Jawi macam boleh pupus keturunan Cina

Oleh Athirah Huda Zalhe

BANGI, 13 Zulhijjah 1441H, Isnin – Tindak-tanduk pemimpin parti tamak haloba DAP yang membantah pemerkasaan tulisan Jawi, seolah-olah ia akan menganggu dan memupuskan keturunan Cina di negara ini.

Demikian tegas Yang Dipertua Ikatan Muslimin Malaysia (ISMA) Kuantan, Ustaz Norman Mohd Nor, sebagai mengecam tindakan Ahli Dewan Undangan Negeri (ADUN) Tras, Chow Yu Hui kerana mencabar ketetapan kerajaan Pahang mewajibkan penggunaan tulisan Jawi di papan tanda dan iklan di negeri itu.

Sebelum ini, Yu Hui memfailkan permohonan mencabar ketetapan kerajaan negeri itu pada 30 Julai lalu, di Mahkamah Tinggi Kuantan.

Permohonan ADUN DAP itu dibuat bagi menyemak semula arahan yang dikeluarkan kerajaan negeri dan pihak berkuasa tempatan.

Kesal dengan tindakan Yu Hui itu, Ustaz Norman berkata, sebagai rakyat Pahang, dia tidak wajar bersikap demikian, bahkan sepatutnya akur serta hormat kepada kehendak majoriti rakyat di negeri berkenaan.

“Saya bimbang tindakan tidak cermat beliau mengundang rasa tidak senang orang Melayu yang inginkan bahasa dan tulisan mereka dimartabatkan di negara ini.

“Beliau sebagai seorang ahli politik sepatutnya berusaha mencari titik persefahaman dan langkah bagaimana mengharmonikan kehidupan antara kaum berteraskan Perlembagaan atau Rukun Negara,” katanya kepada Ismaweb.net, hari ini.

Norman berkata, beliau yakin ramai kaum Cina tidak bersetuju dengan tindakan Yu Hui, yang hanya mendatangkan persepsi buruk terhadap bangsa mereka.

“Saya meminta kepada individu terpelajar dan NGO Cina yang menjunjung sifat penyayang dan cintakan kedamaian, ketengahkan idea-idea yang bernas dan bermanfaat, nyatakan pendirian profesional anda demi kebaikan dalam masyarakat majmuk.

“Tunjukkan kepada umum bahawa kita masyarakat maju yang boleh berkompromi dalam hal-hal yang mendatangkan perpaduan dan kebaikan untuk semua,” katanya.

Beliau berkata, penggunaan tulisan Jawi sangat bermakna kepada orang Melayu, jadi tidak perlulah menentang sebarang usaha memperkasakannya.

“Bagi bangsa-bangsa lain ia menjadi satu medan untuk menambah ilmu dan satu medium untuk lebih mengenali asal-usul bangsa Melayu di negara ini,” katanya.


RM3 bilion diperlukan untuk vaksin percuma kepada rakyat

BANGI, 28 Safar 1442H, Jumaat – Kerajaan dianggarkan perlu memperuntukkan sekurang-kurangnya RM3 bilion pada tahun depan bagi membolehkan rakyat Malaysia mendapat akses bagi vaksin COVID-19 secara percuma.

Menteri Sains, Teknologi dan Inovasi (MOSTI), Khairy Jamaluddin berkata, jumlah itu dianggarkan mampu untuk menampung keperluan vaksin COVID-19 bagi 70 peratus daripada keseluruhan penduduk di negara ini.

“RM3 bilion yang diperlukan ini hanya anggaran memandangkan kita belum mengenal pasti harga sebenar vaksin ini.

“… selain perkara lain yang perlu dipertimbangkan adalah rantaian bagi perolehan ini termasuk logistik dan proses pengagihan,” katanya dipetik Berita Harian hari ini.

Dalam pada itu, Khairy mencadangkan kepada Perdana Menteri dan Kementerian Kewangan supaya peringkat pertama pembekalan vaksin ini diperuntukkan secara percuma untuk semua rakyat Malaysia.

“Semalam, perbincangan awal dengan Kementerian Kewangan telah dibuat, bagaimanapun kami belum membuat sebarang keputusan,” katanya.


Tak perlu normalisasi komunisme demi jaga hubungan China

Oleh Siti Hafidah Abd Ghaffar

BANGI, 23 Jamadilawal 1442H, Khamis – Malaysia tidak perlu mengangkat komunisme hanya untuk menjaga hubungan baik dengan China.

Ini kerana pelbagai lagi cara yang ada seperti merai kebudayaan orang Cina untuk menjaga hubungan baik dengan republik itu, kata Yang Dipertua Persatuan Belia Islam Nasional (PEMBINA) Universiti Kebangsaan Malaysia (UKM), Naqib Zahid.

Beliau menegaskan, komunisme tidak patut dinormalisasikan tidak kira dalam bentuk hiasan dinding, komik, perhimpunan dan sebagainya.

“Komunisme merupakan sejarah gelap Malaysia terutamanya kepada perajurit-perajurit yang berkorban demi keselamatan negara.

“Pejuang-pejuang kita berperang bermati-matian demi menjaga keselamatan orang awam sewaktu Malaysia diserang komunis,” katanya dalam satu kenyataan.

Sebagai sebuah negara yang berdaulat, Naqib mengingatkan bahawa Malaysia tidak perlu tunduk kepada negara asing walaupun berbeza pendapat.

Katanya, perbuatan membenarkan ideologi komunisme demi menjaga hubungan menunjukkan negara lemah dan ibarat kerbau dicucuk hidung.

Katanya lagi, Malaysia ada corak komuniti tersendiri, justeru tidak perlu untuk terikut dengan corak negara luar.

“Komunisme tidak akan diterima di Malaysia kerana bertentangan dengan ajaran Islam. Komunisme secara dasarnya ialah satu aliran fikrah atau pemikiran, sama seperti Islam.

“Namun begitu, pemikiran komunisme dan Islam sangat bertentangan antara satu sama lain kerana komunisme menolak ketuhanan. Rukun Iman pertama Islam ialah kepercayaan kepada tuhan, maka terserlah percanggahan Islam dan komunisme,” katanya.

Sebelum ini, pemimpin parti perkauman, MCA seolah-olah menyokong tindakan restoran di Pulau Pinang yang menampal kertas hiasan dinding karikatur yang mempunyai komunisme dan pemimpin komunis.

Ia berikutan Naib Presidennya, Tan Teik Cheng menyifatkan tindakan polis terlalu keras dan ‘sensitif’ serta boleh merosakkan hubungan dengan kerajaan China.

Malah, Teik Cheng yang bagaikan menganggap isu ini remeh berkata, perkara itu tidak perlu ditangani polis.

Sebelum ini, media melaporkan, polis membuka kertas siasatan terhadap kes restoran yang menghias dua premisnya di Auto City dan Pulau Tikus, Pulau Pinang dengan memaparkan elemen komunisme.

Kes disiasat di bawah Seksyen 47 Akta Pertubuhan 1966 kerana menerbitkan propaganda sebuah pertubuhan haram.

Selain itu, kes turut disiasat mengikut Seksyen 505(b) Kanun Keseksaan kerana menerbit atau mengedarkan sebarang kenyataan, khabar angin atau laporan dengan niat menyebabkan ketakutan atau kegentaran awam.


Ukraine sedia berunding dengan Russia berhubung status neutral

KIEV, 23 Rejab 1443H, Jumaat – Atas dasar mahukan keamanan, Ukraine bersedia berunding dengan Russia termasuk mengenai status neutral berhubung Pertubuhan Perjanjian Atlantik Utara (NATO), kata Penasihat Presiden Ukraine, Mykhailo Podolyak.

“Jika rundingan boleh, ia wajar diadakan. Jika di Moscow mereka mengatakan mahu mengadakan rundingan termasuk berstatus neutral, kami tidak gentar dengan perkara ini.

“Kami boleh bercakap mengenai itu juga.

“Kesediaan kami untuk berdialog adalah sebahagian daripada usaha berterusan kami untuk mencapai keamanan,” katanya menerusi pesanan ringkas kepada Reuters.

Ukraine pada masa ini bukan sebahagian daripada NATO atau Kesatuan Eropah (EU).

Negara itu melepaskan senjata nuklearnya – selepas mendapat kemerdekaan atas perpecahan Kesatuan Soviet – sebagai pertukaran untuk jaminan keselamatan daripada negara-negara Eropah.

Selepas protes prodemokrasi menggulingkan Presiden Ukraine yang bersekutu dengan Russia pada 2014, Moscow mengilhakkan semenanjung Laut Hitam di Crimea dari Kiev dan terus menyokong pemberontak yang memerangi tentera kerajaan di timur negara itu.

Tujuh tahun kemudian, Presiden Russia, Vladimir Putin pada Khamis menyerang Ukraine dari udara, laut dan darat, bahkan tenteranya mara ke ibu kota Kiev hari ini. – Agensi


1,246 jemaah haji Johor, penerbangan pertama berlepas 19 Jun

JOHOR BAHRU, 27 Syawal 1443H, Sabtu – Seramai 1,246 jemaah haji di Johor akan berlepas ke tanah suci bagi mengerjakan rukun Islam kelima itu musim ini, dengan penerbangan pertama melibatkan seramai 160 individu pada 19 Jun.

Pengerusi Jawatankuasa Hal Ehwal Agama Islam Johor Mohd Fared Khalid berkata secara keseluruhannya, di Johor akan melibatkan enam penerbangan melalui Lapangan Terbang Antarabangsa Senai.

“Bagi penerbangan pertama pada 19 Jun depan adalah seawal pukul 4.30 petang,” katanya pada sidang media selepas Penutup Program Kursus Perdana Haji peringkat negeri, di sini hari ini.

Sementara itu Mohd Fared berkata Tabung Haji (TH) pada masa sama, sentiasa mengalu-alukan mereka yang ingin membuat permohonan rayuan haji, namun ia tertakluk kepada budi bicara kerajaan Arab Saudi sekiranya kuota tambahan diberikan.

Beliau berkata Malaysia pada musim ini diberikan kuota 14,306 iaitu 45 peratus daripada kuota tahunan yang biasa.

“Daripada 31,000 kuota biasa, Malaysia kali ini dapat 14,306 dan sudah pasti kuota untuk Johor jauh surutnya, dan kita mahu orang awam faham kesulitan yang kita hadapi.

Menteri di Jabatan Perdana Menteri (Hal Ehwal Agama) Datuk Idris Ahmad baru-baru ini berkata Malaysia masih menunggu keputusan Arab Saudi berhubung rayuan negara ini untuk diberi kuota tambahan 5,000 jemaah bagi menunaikan haji musim 2022. – Bernama


Tunjuk perasaan di konsulat negara haram seluruh AS tanda sokongan terhadap Palestin

WASHINGTON, 7 Syawal 1442H, Rabu – Ribuan orang mengadakan tunjuk perasaan sebagai lambang solidariti dengan Palestin di hadapan kedutaan Israel di seluruh Amerika Syarikat (AS) pada Selasa.

Di Washington, DC, ratusan penunjuk perasaan berhimpun di kedutaan, memprotes serangan Israel dan sokongan pentadbiran Joe Biden terhadap Tel Aviv.

Penunjuk perasaan membawa bendera dan sepanduk bertulis: “Bebaskan Palestin,” “Palestin milik Palestin.”

Mereka turut melaungkan “Tiada lagi duit untuk jenayah Israel” sebagai membantah pentadbiran Biden,

Penunjuk perasaan juga melaungkan nama bayi yang terbunuh di Gaza dan menunjukkan keranda yang dibalut dengan bendera Palestin sebagai simbolik membantah kekejaman Israel.

Aktivis Palestin-Amerika Mariam Abou-Ghazala dan penganjur demonstrasi berkata Palestin mahu melihat penunjuk perasaan untuk berani dan lebih lantang.

“Saya sedar, hakikatnya bukan kita yang akan membebaskan Palestin. Tetapi sekurang-sekurangnya suara kami serba sedikit dapat membantu membebaskan penduduk Palestin,” katanya.

Martha Allen menyifatkan sokongan AS terhadap Israel sebagai “memilukan.”

“Kami telah memberikan berbilion-bilion dolar tahun demi tahun, dan ini membolehkan penjajahan berlaku dan pengeboman serta pencerobohan rumah dan tanah, dan kami harus melakukan segala yang kami mampu untuk menamatkan penjajahan,” katanya.

Tunjuk perasaan yang sama turut diadakan di Houston, Texas, New York City, Los Angeles dan California. – Bernama


Israel cabul hak asasi dunia, langgar perundangan antarabangsa: iGuru

BANGI, 28 Ramadan 1442H, Isnin – Kerajaan Malaysia digesa untuk mengambil langkah proaktif demi menjaga kesucian tanah dan tempat suci umat Islam, ekoran tindakan kekerasan tentera rejim Zionis terhadap penduduk Palestin.

Sebagai negara anggota Pertubuhan Kerjasama Islam (OIC), kerajaan turut disaran melobi negara anggota yang lain serta Liga Arab untuk segera bertindak mengekang pencabulan yang tidak berperikemanusiaan ini.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan turut mendesak semua pihak terutama badan-badan hak asasi manusia sedunia memberi tekanan kepada rejim Zionis bagi melindungi kepentingan umat Islam.

Ini kerana beliau yakin isu Palestin bukan sekadar melibatkan akidah semata-mata tetapi juga isu keamanan serta kemanusiaan sejagat yang perlu ditangani oleh semua pihak.

“iGuru mengecam tindakan zalim, ganas dan tidak berperikemanusiaan rejim Israel yang menggempur kesucian Masjid al-Aqsa ketika umat Islam tekun beribadah di bulan Ramadan yang mulia ini.

“Tindakan zalim askar Zionis yang mencederakan lebih 200 warga Palestin merupakan pencabulan terhadap hak asasi dunia dan melanggar perundangan antarabangsa,” tegasnya dalam kenyataan hari ini.

Sebelum ini, media antarabangsa melaporkan sekurang-kurangnya 163 penduduk Palestin dan enam anggota polis Israel tercedera dalam pertempuran di Baitulmaqdis.

Polis Israel melepaskan tembakan peluru getah, gas pemedih mata dan bom tangan ke arah penduduk Palestin di dalam Masjid al-Aqsa, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Dalam pertempuran itu, rakyat Palestin yang melakukan tunjuk perasaan hanya membaling botol plastik ke arah polis Israel.

Ketegangan di Baitulmaqdis semakin memuncak sejak beberapa hari lalu selepas Israel melarang rakyat Palestin mengakses ke beberapa bahagian di Kota Lama ketika Ramadan – telah ditarik balik – serta pengusiran penduduk Palestin dari rumah mereka di Baitulmadis bagi memberi laluan kepada penduduk Israel


Indonesia gesa negara serantau tangani krisis Rohingya

JAKARTA, 27 Muharram 1442H, Selasa – Peningkatan jumlah pelarian etnik Rohingya yang tiba di pantai Indonesia kebelakangan ini mencetuskan kebimbangan penduduk di republik itu.

Tambahan pula, Indonesia juga masih bertungkus lumus memerangi wabak COVID-19.

Menteri Luarnya, Retno Marsudi menggesa negara serantau bekerjasama untuk menangani krisis yang membabitkan etnik Rohingya.

Beliau mendakwa, dalam tempoh dua bulan lalu, Indonesia menerima kira-kira 400 bot membawa etnik Rohingya.

Tegasnya, penghantaran pulang etnik berkenaan di negara asal mereka di Myanmar harus dilaksanakan segera.

“Kerajaan Myanmar perlu menangani isu ini dan saya menggesa tindakan segera dilakukan secara selamat, sukarela dan lestari bagi menghantar mereka pulang ke Rakhine.

“Kami juga menggesa perkongsian tanggungjawab terutama dalam kalangan negara yang menandatangani Konvensyen Pelarian 1951, pertubuhan antarabangsa dan pertubuhan bukan kerajaan (NGO) dalam isu ini,” katanya.

Beliau berkata demikian ketika berucap pada Forum Serantau ASEAN (ARF), apabila membangkitkan kes di mana nelayan Indonesia menyelamatkan 395 etnik Rohingya di perairan Aceh pada 24 Jun lalu.

Krisis pelarian adalah antara beberapa perkara dibincangkan ketika ARF secara maya yang berakhir baru-baru ini, dengan Vietnam selaku tuan rumah, selain isu ketegangan di Laut China Selatan dan Semenanjung Korea.

Pada masa sama, Retno menegaskan bahawa, tindakan negara itu menyelamatkan pelarian itu adalah atas dasar kemanusiaan, sleain mengelakkan sebarang kejadian tidak diingini.

“Berdasarkan maklumat awal, mereka datang dari kem di Cox’s Bazar, Bangladesh dengan 119 daripada 296 orang mendakwa sebagai pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

“Kumpulan kedua seramai 296 etnik Rohingya tiba pada 7 September lalu dengan 191 daripadanya adalah wanita, kebanyakan mereka berusia di bawah 18 tahun dan mendakwa destinasi asal mereka ialah Malaysia.

“Namun, pelarian terbabit terkandas di tengah laut selama tujuh bulan akibat ribut dan negara lain enggan menerima kehadiran mereka,” katanya.

Selain itu, katanya, pihaknya turut menerima laporan terdapat pelarian yang meninggal dunia selepas diselamatkan.

Beliau tidak menyangkal kemungkinan kematian itu akibat keletihan selain masalah kesihatan kerana berada terlalu lama di tengah laut dan bukannya disebabkan COVID-19.

Retno juga mempunyai pendapat sama dengan rakan sejawat dari Malaysia, Datuk Seri Hishammuddin Hussein, yang mahu negara serantau turut bertanggungjawab dalam isu Rohingya, tanpa hanya bergantung kepada Malaysia dan Indonesia.

Kira-kira 177,920 pelarian dan pemohon suaka politik berdaftar dengan UNHCR Malaysia termasuk 153,190 dari Myanmar merangkumi 101,320 etnik Rohingya, 22,510 etnik China dan 29,350 individu pelbagai kumpulan etnik lain. – Agensi


PKPB: Ekonomi, rantaian bekalan diteruskan tanpa gangguan

KUALA LUMPUR, 25 Safar 1442H, Selasa – Perintah Kawalan Pergerakan Bersyarat (PKPB) membenarkan ekonomi dan rantaian bekalan diteruskan meskipun terdapat sekatan pada sektor sosial dan pendidikan, kata Ketua Pengarah Kesihatan, Tan Sri Dr Noor Hisham Abdullah.

Beliau mengakui usaha untuk melindungi dan mencapai keseimbangan antara kesihatan dan ekonomi berikutan COVID-19 ini merupakan satu cabaran.

“(Tetapi) kehilangan keseimbangan bermakna kehilangan nyawa dan mata pencarian. PKPB membolehkan ekonomi dan rantaian bekalan diteruskan tanpa gangguan tetapi, sekatan dikenakan ke atas sektor sosial dan pendidikan,” kata beliau dalam hantaran Twitternya.

Ini berikutan PKPB akan dilaksanakan di Selangor, Kuala Lumpur dan Putrajaya, bermula tengah malam 14 hingga 27 Oktober ini berikutan peningkatan kes COVID-19 dan selepas kes baharu dilaporkan adalah konsisten di tiga tempat berkenaan pada setiap hari.

Bilangan kes baharu COVID-19 di Malaysia kekal tiga digit dengan 563 kes baharu dilaporkan semalam, menjadikan jumlah keseluruhan kini mencecah 16,220 kes. Jumlah kes aktif dengan kebolehjangkitan turut meningkat kepada 5,039 kes, dengan dua kematian dilaporkan, menjadikan jumlah kematian akibat pandemik ini sebanyak 159.

Pada sidang media yang diadakan semalam, Noor Hisham berkata, walaupun kes baharu dicatatkan kurang daripada 100 setiap hari, ia berselerak dan mula menular di Kuala Lumpur dan Putrajaya serta semua daerah di Selangor kecuali Sabak Bernam.

Kerajaan tidak boleh hanya melihat dan menunggu zon-zon kuning menjadi merah untuk melaksanakan PKPB atau Perintah Kawalan Pergerakan Diperketatkan (PKPD), katanya pada sidang akhbar secara maya yang disiarkan di Facebook Kementerian Kesihatan Malaysia.

Dr Noor Hisham menjelaskan bahawa penilaian risiko sama ada teruk atau tidak bukan hanya bergantung kepada kes positif seharian tetapi juga perlu melihat kepada corak penularan jangkitan dalam sesebuah negeri.

“Jadi, sekiranya penularan jangkitan hanya tertumpu kepada satu atau dua daerah, pendekatan Perintah Kawalan Pergerakan Bersasar mungkin boleh dilaksanakan.

“Bagaimanapun sekiranya penularan jangkitan menular setiap daerah dalam negeri dan terus mencatat kes baharu secara berselerak di Selangor dan Lembah Klang (Kuala Lumpur dan Putrajaya), ini bermakna penularan jangkitan ini tidak dapat lagi dibendung dengan berkesan,” katanya.

Sementara itu, dalam perutusan khas minggu lepas, Perdana Menteri, Tan Sri Muhyiddin Yassin berkata, kerajaan tidak bercadang untuk melaksanakan Perintah Kawalan Pergerakan (PKP) di seluruh negara sekali lagi setakat ini kerana ia boleh meruntuhkan ekonomi negara.

“Setakat ini, kita tidak memikirkan soal melaksanakan PKP di seluruh negara.

“Langkah ini jika dilaksanakan sekali lagi boleh membawa kesan besar yang dikhuatiri akan meruntuhkan sistem sosial dan ekonomi negara,” kata beliau.

Oleh yang demikian, beliau berkata, apa yang akan dilakukan oleh kerajaan ialah melaksanakan Perintah Kawalan Pergerakan Diperketatkan Secara Bersasar di kawasan yang dikenal pasti mempunyai kes-kes COVID-19 yang tinggi.

Ekonomi Malaysia telah merosot 17.1 peratus pada suku kedua 2020 dengan negara mengenakan sekatan pergerakan yang ketat bagi mengekang penularan COVID-19. Pada suku kedua 2019, negara mencatatkan Keluaran Dalam Negara Kasar (KDNK) 4.9 peratus.

Malaysia telah melaksanakan PKP pada 18 Mac, 2020 yang kemudiannya dilonggarkan ke PKP Bersyarat pada 4 Mei dan PKP Pemulihan bermula 10 Jun hingga 31 Dis, 2020 dengan ekonomi dibuka secara berperingkat.

Bank Negara Malaysia telah menyemak semula unjuran pertumbuhan KDNK 2020 kepada -5.5 hingga -3.5 peratus daripada -2 hingga 0.5 peratus sebelumnya kerana andaian awal berdasarkan kepada tempoh sekatan pergerakan hanya empat minggu dan bukannya tujuh minggu. – Bernama


Ambil langkah berjaga-jaga berikutan cuaca panas, elak strok haba

KUALA LUMPUR, 15 Syawal 1443H, Isnin – Berikutan peningkatan suhu dan cuaca yang semakin panas, Ketua Pengarah Kesihatan Tan Sri Dr Noor Hisham Abdullah menasihatkan orang ramai supaya mengambil langkah berjaga-jaga untuk mengelak daripada mengalami strok haba.

Menerusi satu hantaran di Facebook hari ini, beliau mencadangkan orang ramai supaya sentiasa meminum air yang mencukupi, mengelak daripada melakukan senaman yang sukar dan tidak perlu, berada di kawasan yang lebih nyaman dan redup selain daripada memantau simptom keletihan kerana kepanasan dan strok haba.

Dalam hantaran itu, Dr Noor Hisham juga berkongsi langkah yang boleh diambil jika didapati ada simptom keletihan dan strok haba termasuk berada di kawasan yang lebih sejuk atau dilengkapi penyaman udara dan mandi air sejuk atau gunakan jaram sejuk.

Beliau juga berkongsi sebuah poster mengenai kuantiti air yang diperlukan tubuh manusia ketika peningkatan suhu dan cuaca yang semakin panas berasaskan berat badan seseorang daripada 45 kilogram (kg) yang memerlukan 1.9 liter air kepada 90 kg yang memerlukan 3.9 liter air.

Dr Noor Hisham berkata orang awam boleh menghubungi talian 911 jika mereka mengalami sebarang simptom dan perlu bertindak segera untuk menyejukkan tubuh pesakit sehingga bantuan tiba. – Bernama


PBB tolak resolusi Russia gesa gencatan senjata di Gaza

WASHINGTON, 2 Rabiulakhir 1445H, Selasa – Draf resolusi dikemukakan oleh Rusia yang menggesa gencatan senjata dalam konflik Israel-Palestin ditolak Majlis Keselamatan PBB pada Isnin.

Resolusi itu menerima lima undi menyokong, empat undi menentang manakala enam undi berkecuali. Negara yang menolak draf resolusi itu adalah AS, UK, Perancis dan Jepun, menurut laporan Agensi Anadolu.

Duta Rusia di PBB, Vassily Nebenzia berkata, undi itu menunjukkan negara mana yang menyokong gencatan senjata ataupun menghentikan serangan bom dan pemberian bantuan kemanusiaan.

“Seluruh dunia menunggu Majlis Keselamatan mengambil langkah-langkah untuk menghentikan pertumpahan darah. Tetapi wakil-wakil negara Barat pada dasarnya telah menghampakan harapan itu,” kata Nebenzia.

Duta AS ke PBB Linda Thomas-Greenfield berkata resolusi Rusia dikemukakan tanpa sebarang perundingan dan tidak menyebut Hamas.

Sementara itu, duta Palestin ke PBB Riyad Mansour menuduh Majlis Keselamatan PBB sekadar menyaksikan serangan Israel terhadap dua juta penduduk di Semenanjung Gaza selama 10 hari.

Menegaskan bahawa orang awam di Gaza dibunuh, cedera, kehilangan tempat tinggal dan menjadi mangsa keganasan, Mansour berkata tiada satu keluarga Palestin di Gaza yang terkecuali daripada serangan Israel.

“Tiada siapa harus lupa bahawa ini adalah nyawa manusia, nyawa rakyat Palestin juga penting. Dan tiada siapa yang harus melayan ilusi bahawa membunuh lebih ramai penduduk Palestin akan menjadikan Israel lebih selamat,” kata beliau.

Satu lagi resolusi yang telah digubal oleh Brazil berkenaan konflik Hamas-Palestin, ditetapkan untuk diundi pada Selasa.- Bernama


Indonesia larang sekolah wajibkan pakai tudung

JAKARTA, 24 Jamadilakhir 1442H, Sabtu – Kerajaan Indonesia mengambil keputusan untuk menguatkuasakan larangan memaksa murid perempuan daripada memakai tudung.

Ia susulan daripada kes seorang murid beragama Kristian di bandar Padang, dipaksa untuk memakai tudung di negara yang majoriti penduduknya beragama Islam itu.

Ibu bapa kepada pelajar tersebut kemudian secara rahsia merakam pertemuan bersama pegawai yang memberitahu, peraturan sekolah menetapkan semua pelajar perlu memakai tudung walau apa pun agama mereka.

Rakaman tersebut menjadi tular di media sosial dan pihak sekolah telah memohon maaf kepada murid perempuan berkenaan termasuk ibu bapanya.

Keputusan kerajaan itu disambut baik oleh kumpulan aktivis dengan berkata, tindakan memaksa perempuan bukan Muslim memakai tudung merupakan satu tindakan konservatif.

Menteri Pelajaran, Nadiem Makarim menegaskan, mana-mana sekolah yang gagal mematuhi perintah berkenaan bakal dikenakan tindakan pemotongan dana bantuan kerajaan.

Beliau berkata, pakaian melambangkan agama merupakan pilihan individu dan pihak sekolah tidak boleh menjadikan ia sebagai satu kewajiban.

“Dekri ini merupakan langkah positif bagi melindungi hak wanita di Indonesia,” kata aktivis hak asasi manusia, Andreas Harsono.

Beliau berkata, sekolah awam tidak seharusnya memaksa berjuta murid perempuan dan guru-guru wanita memakai tudung sehingga ada sesetengah kes membawa kepada peletakan jawatan. – Agensi


6 lagi banduan Penjara Seberang Perai positif COVID-19

NIBONG TEBAL, 27 Safar 1442H, Khamis – Enam lagi banduan yang disahkan positif COVID-19 di Penjara Seberang Perai, Jawi, di sini semalam, dikenal pasti tinggal dalam blok yang sama dengan tiga banduan yang sebelum ini turut disahkan positif jangkitan itu.

Pengarah Penjara Pulau Pinang Roslan Mohamed berkata, semua sembilan banduan lelaki berusia antara 34 hingga 56 tahun itu berada dalam keadaan stabil dan kini sedang dirawat serta dipantau oleh petugas Kementerian Kesihatan Malaysia (KKM).

“Enam banduan itu baru saja dimasukkan ke Penjara Seberang Perai, cuma mereka masuk awal sedikit daripada tiga banduan yang dijangkiti sebelum ini…setakat ini memang kami tidak tahu daripada mana semua banduan itu dijangkiti COVID-19.

“Pihak penjara telah mengambil tindakan segera mengasingkan mereka dengan banduan lain (yang baru masuk) kerana mereka ini ditempatkan dalam blok sistem dormitori yang boleh memuatkan 20 hingga 30 banduan dalam satu satu masa,” katanya ketika dihubungi hari ini.

Setakat ini seramai 240 banduan di bangunan blok yang sama dengan mereka yang positif COVID-19 itu telah menjalani ujian saringan dan pihaknya masih menunggu keputusan ujian itu.

Roslan berkata, setakat ini, keadaan dalam penjara masih terkawal kerana semua banduan yang dijangkiti COVID-19 telah diasingkan dan dirawat di blok berasingan dengan banduan lain.

Selain banduan, semua kakitangan  penjara juga telah menjalani ujian saringan COVID-19 dan keputusan diperolehi setakat ini semuanya negatif.

“Manakala 2,200 banduan di blok lain iaitu mereka yang sudah lama ditempatkan di situ juga akan menjalani ujian saringan COVID-19 secara berperingkat selepas ini sebagai langkah keselamatan awal agar tiada penularan wabak itu dalam kalangan mereka,” katanya.

Semalam, KKM memaklumkan terdapat enam kes baharu membabitkan Kluster Penjara Jawi menjadikan keseluruhan sebanyak sembilan kes.

Kluster Penjara Jawi dikesan selepas tiga banduan di situ dikesan positif COVID-19, Selasa lalu. -Bernama


Apa masa depan Rohingya di bawah pemerintahan junta?

RAMPASAN kuasa di Myanmar kini menimbulkan persoalan besar berkenaan masa depan etnik Islam Rohingya di negara tersebut, termasuk mereka yang melarikan diri.

Apakah junta akan membenarkan ratusan ribu etnik berkenaan yang kini bergelar pelarian pulang ke tanah air atau nasib mereka bakal menjadi lebih buruk daripada sebelumnya.

“Rampasan kuasa secara keseluruhan tidak membawa kebaikan kepada sesiapa pun.

“Namun risiko bagi Rohingya lebih tinggi kerana tentera bertanggungjawab melakukan kekejaman sejak sekian lama,” kata Pengasas bersama pertubuhan hak asasi manusia Fortify Rights, Matthew Smith.

Pada tahun 2017, lebih daripada 700,000 penduduk Rohingya melarikan diri menyeberangi sempadan negara tersebut susulan kekejaman tentera Myanmar yang lebih dikenali sebagai Tatmadaw.

Namun, pihak tentera menegaskan, serangan ke atas etnik minoriti itu adalah tindakan susulan kepada keganasan kumpulan ekstreme Rohingya terhadap pasukan keselamatan.

Susulan rampasan kuasa yang berlaku pada 1 Februari lalu, nasib ratusan ribu lagi penduduk Rohingya yang menetap di negara itu kini berada di tangan pemerintah tentera.

“Mereka ada rancangan untuk memusnahkan kami, kini mereka memerintah negara.

“Mereka akan seksa kami lebih teruk lagi,” dakwa Pengarah Urusan Rohingya Youth Association in Cox’s Bazar, Ro Khin Maung.

Bagaimanapun, sangkaan tidak baik terhadap pemerintah junta cuba dinafikan oleh Jeneral Min Aung Hlaing yang kini memimpin Myanmar dengan janji untuk melihat isu ‘ke hadapan’ dan melindungi etnik Islam Rohingya.

Susulan kenyataan itu, pengawai Bangladesh yang sudah memulakan proses pemindahan ke sebuah pulau berharap kepulangan etnik berkenaan ke tanah air mereka dapat diadakan dalam masa terdekat.

Namun begitu, Smith menegaskan agak sukar untuk melihat kepulangan Rohingya ke Myanmar dengan lancar.

Ini kerana sebelum ini, wujud ketakutan dalam kalangan Rohingya untuk pulang ke Myanmar dan perasaan itu dilihat semakin bertambah ekoran daripada rampasan kuasa.

Bekas tahanan politik yang juga aktivis, Wai Wai Nu berkata, rampasan kuasa menimbulkan banyak kesukaran kepada etnik Rohingya.

“Saya tidak rasa diktator ketenteraan merupakan jawapan, namun bukan mudah untuk bekerjasama dengan kerajaan Aung San Suu Kyi dan mereka tak melakukan apa-apa untuk Rohingya.

“Pada asasnya kami mempunyai harapan yang tinggi,” katanya lagi. – Agensi